2,645 unit barangan tiruan disita dalam serbuan
Oleh EDDY AQMAL MOHAMED HAMIDI

14 November 2020, 4:07 pm
PETALING JAYA – Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur menyita sebanyak 2,645 unit aksesori telefon bimbit dan perkakasan elektrik tiruan dalam satu serbuan di sebuah pusat pemborong di kawasan Chow Kit, Kuala Lumpur kelmarin.
Ketua Pegawai Penguatkuasa Negeri, Zubir Hamsa berkata, pihaknya telah melakukan pemeriksaan di premis berkenaan susulan risikan selama dua minggu setelah mendapat maklumat tentang aktiviti penjualan barangan tersebut secara online.
“Kira-kira pukul 1 petang kelmarin, sepasukan pegawai KPDNHEP WPKL bersama wakil pemilik cap dagang telah membuat pemeriksaan di premis terbabit dan mendapati sebanyak tiga buah stor dan sebuah premis pemborong dikesan dijadikan sebagai tempat menyimpan barangan tiruan.
“Susulan penemuan itu, pasukan serbuan telah menyita sebanyak 2,645 unit barangan tiruan dengan nilai sitaan dianggarkan mencecah RM100,000,” katanya dalam satu kenyataan di sini semalam.
Menurut Zubir, susulan pemeriksaan tersebut, tindakan akan diambil terhadap peniaga terbabit di bawah Akta Cap Dagangan 2019.
“Siasatan dilakukan di bawah Seksyen 102(1)(b) Akta Cap Dagangan 2019 iaitu menjual atau menawarkan atau mendedahkan bagi jualan barang-barang yang cap dagangan dipakai dengan salah merujuk kepada cap dagang berdaftar.

“Kementerian memberi amaran dan peringatan kepada mana-mana individu supaya tidak melanggar undang-undang khususnya melibatkan penjualan dan pengedaran barangan tiruan,” tegas beliau.
Mengulas lanjut, Zubir berkata, merujuk kepada statistik penghasilan kes sepanjang tahun 2020 sehingga kini, sebanyak 39 kes telah terhasil di bawah Akta Cap Dagangan 2019 dengan nilai rampasan sebanyak RM3.1 juta.
“Sebarang aduan boleh disalurkan kepada KPDNHEP menerusi portal www.kpdnhep.gov.my; pusat panggilan di talian 1800 886 800 atau menerusi aplikasi Whatsapp di talian 019- 279 4317,” katanya. -K! ONLINE.


Muhyiddin ketuai delegasi Malaysia Sidang Kemuncak ASEAN ke-37
Oleh ZULKIFLI MANZOR

14 November 2020, 4:12 pm
PETALING JAYA – Perdana Menteri, Tan Sri Muhyiddin Yassin mengetuai delegasi Malaysia di Kuala Lumpur pada hari ketiga Sidang Kemuncak ASEAN ke-37 yang diadakan secara maya pagi ini.
Delegasi Malaysia disertai Menteri Luar, Datuk Seri Hishammudin Tun Hussein serta Menteri Kanan Perdagangan Antarabangsa dan Industri, Datuk Seri Mohamed Azmin Ali.
Muhyiddin dijadualkan menyampaikan lima intervensi iaitu di ASEAN-New Zealand Leader’s Summit, 2nd ASEAN-Australia Biennial Summit, 23rd ASEAN+3 (APT) Summit, ASEAN +3 Leaders’ Interface with Representative of East Asia Business Council (EABC), and the 15th East Asia Summit (EAS).
Beliau akan memulakan ucapan intervensi pertama di Sidang Kemuncak Peringatan Hubungan ASEAN-New Zealand (ASEAN-New Zealand Commomerative Summit) yang turut disertai Perdana Menteri New Zealand, Jacinda Ardern.
Sidang kemuncak ASEAN ke-37 itu dipengerusikan Perdana Menteri Vietnam, Nguyen Xuan Phuc yang juga merupakan Pengerusi ASEAN 2020.
Vietnam sebagai tuan rumah bagi persidangan tahun ini mengadakan sidang secara maya berikutan penularan pandemik Covid-19.

Hari pertama persidangan menyaksikan tiga pengumuman penting dilakukan iaitu pelancaran Rizab Bekalan Perubatan Serantau ASEAN; pelancaran Dokumen Rasmi Rangka Kerja Pemulihan Komprehensif ASEAN; dan penubuhan Pusat Serantau ASEAN Mengenai Darurat Kesihatan Umum dan Penyakit-Penyakit Baru. – K! ONLINE


PGA cekup empat pengedar ubat batuk
Oleh YATIMIN ABDULLAH

14 November 2020, 4:32 pm
RANTAU PANJANG – Empat lelaki yang dipercayai berperanan sebagai pengedar ubat batuk dicekup oleh anggota Pasukan Gerakan Am (PGA) Batalion 9 di Kampung Batu 5 dekat Tanah Merah semalam.
Dalam serbuan pukul 10.30 pagi itu, PGA turut merampas 2,400 botol ubat batuk termasuk dua buah kereta yang dianggarkan berjumlah RM56,000.
Pegawai Pemerintah PGA Batalion 9 Superintendan Nor Azizan Yusof berkata, sewaktu sepasukan anggota sedang melakukan rondaan, mereka terserempak dengan dua buah kereta jenis Proton Saga dan Proton Iswara berada dalam keadaan mencurigakan di kawasan itu.
Menurutnya, anggota PGA kemudian terus menghampiri dua buah kereta itu lalu memperkenalkan diri sebagai anggota penguatkuasa sebelum menjalankan pemeriksaan.
“Pemeriksaan lanjut ke atas kereta jenis Proton Saga membawa kepada penemuan 12 kotak mengandungi ubat batuk.
“Kita turut menemui ubat batuk itu di bahagian tempat duduk penumpang dan juga di dalam bonet kereta,” katanya dalam satu kenyataan di sini hari ini.

Nor Azizan berkata, pemeriksaan terhadap kereta jenis Proton Iswara turut menemui 12 kotak mengandungi ubat batuk yang berada di bahagian tempat duduk belakang dan di dalam bonet kereta.
“Ujian saringan air kencing yang dilakukan mendapati tiga dari empat suspek positif dadah jenis Methamphetamine.
“Kesemua suspek berusia antara 20 hingga 30 tahun itu Ibu Pejabat Polis Daerah Tanah Merah untuk siasatan lanjut,” katanya.
Kes disiasat mengikut Seksyen 12(2) Akta Dadah Berbahaya 1952 dan Seksyen 15(1) akta sama.


Kerani mahu melabur RM500 tapi ditipu RM15,700
Oleh MOHD SYALMIZI HAMID

14 November 2020, 4:35 pm
SEBERANG PERAI – Seorang kerani wanita di Kepala Batas di sini berputih mata apabila wang miliknya kira-kira RM15,700 lesap dipercayai selepas menjadi mangsa sindiket pelaburan online tidak wujud semalam.
Mangsa berusia 33 tahun itu dikatakan terjerat dalam penipuan itu selepas melihat iklan kononnya daripada sebuah syarikat pelaburan ketika melayari aplikasi sosial Instagram baru-baru ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa mendapati iklan tersebut menawarkan pelbagai pakej pelaburan yang menarik perhatiannya.
“Mangsa yang berminat dengan tawaran pulangan pelaburan itu terus menghubungi ejen syarikat tersebut.
“Dia yang hanya berhubung melalui telefon dengan ejen itu pada awalnya membuat ‘pelaburan’ sebanyak RM500 untuk memperoleh pulangan RM2,250 dalam masa sehari dengan cara memasukkan wang ke dalam akaun ejen,” katanya kepada pemberita hari ini.
Noorzainy berkata, setelah dia membuat pembayaran bagi pelaburan itu, mangsa diminta untuk membuat bayaran tambahan bagi pelbagai cukai selepas ejen itu mendakwa pulangan pelaburan mangsa sentiasa bertambah setiap hari.

“Dia yang tidak menyedari taktik penipuan itu telah membuat tujuh transaksi memasukkan wang ke dalam tujuh akaun bank berlainan dalam tempoh beberapa hari.
“Dia telah membelanjakan wang berjumlah RM15,689.38 bagi tujuan itu sebelum menyedari dirinya menjadi mangsa penipuan scammer selepas ejen terbabit berterusan meminta wang.
“Mangsa yang telah kehabisan wang simpanannya itu telah membuat laporan polis semalam,” katanya lagi.
Beliau berkata, kes disiasat mengikut Seksyen 420 Kanun Keseksaan. – K! ONLINE


PGA rampas 6.84 tan daging ayam sejuk beku seludup
Oleh YATIMIN ABDULLAH

14 November 2020, 4:16 pm
RANTAU PANJANG – Pasukan Gerakan Am (PGA) Batalion 9 berjaya mengagalkan cubaan menyeludup masuk daging ayam sejuk beku seberat 6.84 tan dari negara jiran di dua lokasi berasingan di Tanah Merah semalam.
Pegawai Pemerintah PGA Batalion 9, Superintendan Nor Azizan Yusof berkata, rampasan itu dilakukan selepas pasukannya menemui dua buah lori yang sarat dengan barangan berkenaan berada di tepi jalan berhampiran Simpang Empat Kusial dan Simpang Tiga Felda Kemahang.
Menurutnya, PGA tidak menolak kemungkinan kedua-dua buah lori itu ditinggalkan selepas kegiatan tersebut berjaya dikesan oleh pasukan berkenaan.
“Kita temui kedua-dua lori itu pada pukul 6.45 pagi dalam keadaan tidak berkunci.
“Pemeriksaan lanjut keatas kenderaan itu telah menemui 570 kotak dengan setiap paket seberat 12 kilogram,” katanya dalam satu kenyataan hari ini.
Nor Azizan berkata, siasatan awal mendapati bahan itu diseludup masuk dari negara jiran menggunakan laluan tidak sah.

Katanya, nilai keseluruhan rampasan termasuk dua buah lori dianggarkan berjumlah RM391,000.
Tambahnya, kesemua barangan rampasan itu akan diserahkan kepada pihak Jabatan Perkhidmatan Kuarantin dan Pemeriksaan Malaysia (Maqis) Kelantan untuk siasatan lanjut.
Kes disiasat mengikut Seksyen 11(1) Akta Maqis 2011. – K! ONLINE.


TSPKS perlu disebar luas kepada pekebun kecil – Khairuddin
Oleh MOHD. HUSNI MOHD. NOOR

14 November 2020, 4:23 pm
PUTRAJAYA – Kementerian Perusahaan Perladangan dan Komoditi mahu maklumat berkaitan Skim Pinjaman Mudah Tanam Semula Pekebun Kecil Sawit (TSPKS) disebar luas kepada semua pekebun kecil supaya ia dapat dimanfaatkan sepenuhnya.
Menterinya, Datuk Dr. Mohd Khairuddin Aman Razali berkata, skim lain iaitu Skim Pinjaman Mudah Input Pertanian Pekebun Kecil Sawit (IPPKS) juga mesti dikongsi kepada orang-orang kampung yang mengusahakan sawit sebagai sumber pendapatan mereka.
“Kita mesti gunakan semua platform komunikasi yang ada, dan yang paling mudah ketika ini ialah WhatsApp kerana hampir seluruh rakyat Malaysia menggunakan komunikasi kaedah itu.
“Jika pekebun kecil yang mempunyai kebun sawit tidak menggunakan telefon pintar, pastinya anak-anak atau saudara-mara mereka menggunakannya dan boleh menyampaikan maklumat berkaitan skim-skim itu kepada mereka,” katanya dalam kenyataan akhbar di sini hari ini.
TSPKS dan IPPKS adalah untuk membantu meringankan beban kewangan pekebun kecil persendirian untuk melaksanakan penanaman semula sawit dan membantu memperoleh input pertanian dengan penggunaan benih yang disahkan serta baka yang berkualiti.
Selain itu, skim ini juga dapat membantu pekebun kecil untuk meningkatkan hasil buah tandan segar (BTS) dan seterusnya meningkatkan pendapatan pekebun kecil sawit.

Dalam pada itu, Mohd. Khairuddin berkata, kebanyakan pekebun kecil di kampung berkenaan mewarisi kebun sawit peninggalan tinggalan orang tua mereka.
Selain itu, katanya, pokok-pokok sawit yang juga sebahagiannya sudah tua dan perlu ditanam semula.
“Rata-rata mereka mewarisi kebun sawit tinggalan orang tua seluas 0.4 hingga 1.2 hektar setiap seorang di samping rumah pusaka yang uzur.
“Sebahagiannya masih mengusahakan sawit sebagai sampingan sahaja, tetapi mereka ceria apabila sawit semakin tinggi harganya ketika ini,” katanya. -K! ONLINE


Penjaga restoran ditahan, pelanggan dikompaun ingkar PKPB
Oleh KOSMO!

14 November 2020, 4:40 pm
Oleh NOOR HASLIZA NUSI
GEORGE TOWN – Lapan pelanggan lelaki di sebuah restoran di Beach Street di sini masing-masing dikenakan kompaun selepas gagal mematuhi prosidur operasi standard (SOP) Perintah Kawalan Pergerakan (PKPB) awal pagi tadi.
Mereka terdiri lelaki berusia 26 hingga 52 tahun itu dikenakan tindakan terbabit dalam operasi Pemeriksaan SOP PKPB-Premis Perniagaan yang dijalankan sepasukan polis dari Ibu Pejabat Polis Daerah Timur Laut (IPDTL) kira-kira pukul 1 pagi.
Ketua Polis Daerah Timur Laut, Asisten Komisioner Soffian Santong berkata, dalam pemeriksaan tersebut seorang lelaki yang bekerja sebagai peniaga premis berkenaan turut ditahan.
Menurutnya, tangkapan ke atas pemuda berusia 26 tahun itu selepas didapati menjalankan aktiviti hiburan muzikal tanpa lesen dan perniagaan melebihi masa yang dibenarkan dalam tempoh PKPB.
“Kes tersebut disiasat di bawah Seksyen 6(2) Enakmen Hiburan dan Tempat-Tempat Hiburan 1998 dan Peraturan 10 Peraturan-Peraturan Pencegahan dan Pengawalan Penyakit Berjangkit (No.8) 2020.

“Bagi pelanggan pula, masing-masing mereka dikenakan kompaun atas kesalahan di bawah Peraturan 10 Peraturan-Peraturan Pencegahan dan Pengawalan Penyakit Berjangkit (No.8) 2020,” katanya di sini hari ini.
Beliau memberitahu, tindakan terhadap pelanggan terbabit diambil berikutan berada di dalam premis perniagaan yang beroperasi lebih had masa dalam tempoh PKPB. – K! ONLINE


Alat sulit ditoreh ketika khayal dadah
Oleh MOHD SYALMIZI HAMID

14 November 2020, 4:20 pm
GEORGE TOWN – Seorang lelaki yang dalam keadaan khayal akibat pengaruh dadah tidak menyedari alat sulitnya cedera akibat ditoreh oleh teman wanitanya dalam kejadian di sebuah pejabat di Bandar Baru Farlim di sini semalam.
Kejadian itu hanya disedari mangsa berusia 47 tahun itu selepas tersedar daripada pengaruh dadah kira-kira pukul 6.30 petang.
Ketua Polis Daerah Timur Laut, Asisten Komisioner Suffian Santong, kejadian itu dipercayai dilakukan oleh rakannya iaitu wanita berusia 38 tahun ketika mereka bersama-sama mengambil dadah sehingga tertidur.
“Ketika terjaga, mangsa yang merupakan penganggur itu mendapati kemaluannya berdarah, manakala rakanya itu menghilangkan diri.
“Mangsa didapati mengalami kecederaan luka hirisan pada bahagian itu yang tidak serius dan disyaki dicederakan dengan objek tajam,” katanya kepada pemberita hari ini.
Menurut Suffian, bertindak daripada laporan yang diterima, polis berjaya menahan suspek yang masih bujang kira-kira pukul 9 pagi semalam di Paya Terubong, Ayer Itam di sini.

“Beberapa barang kes turut dirampas, antaranya sebilah gunting yang dipercayai digunakan untuk mencederakan mangsa,” katanya.
Beliau berkata, kes itu disiasat mengikut Seksyen 324 Kanun Keseksaan. – K! ONLINE


Padah dua remaja bawa mercun
Oleh MOHD SYALMIZI HAMID

14 November 2020, 3:20 pm
SEBERANG PERAI – Tindakan dua remaja lelaki membawa sejumlah mercun sambil menunggang motosikal mengundang padah apabila mereka ditahan polis di Permatang Sintok, Kepala Batas di sini malam tadi.
Remaja berusia 15 dan 16 tahun itu ditahan semasa Op Cahaya kira-kira pukul 10.30 malam.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, pemeriksaan pihaknya mendapati sebanyak 15 biji mercun bola telah dibawa oleh mereka di dalam beg galas.
“Selain itu, kita turut merampas 18 kotak kecil mercun yang tertulis Happy Boom Red Cracker.
“Kedua-dua remaja itu ditahan dan dibawa balik ke Ibu Pejabat Polis Daerah SPU bagi siasatan lanjut,” katanya kepada pemberita hari ini.
Difahamkan mercun terbabit bagi digunakan sempena perayaan Hari Deepavali.

Noorzainy berkata, kes itu disiasat mengikut Seksyen 8 Akta Bahan Letupan 1957. – K! ONLINE


Polis terima 1,114 permohonan rentas negeri sempena Deepavali
Oleh SUBKHI SUDARJI

14 November 2020, 3:13 pm
SEPANG – Sebanyak 1,114 permohonan rentas negeri dan daerah oleh penduduk di kawasan ini telah diterima polis, semalam.
Ketua Polis Daerah Sepang Asisten Komisioner Wan Kamarul Azran Wan Yusof berkata, daripada jumlah itu, polis meluluskan 1,103 permohonan manakala 11 lagi ditolak.
Menurutnya, jumlah permohonan semalam mencatatkan angka tinggi disebabkan sempena perayaan Deepavali dan cuti hujung minggu.
“Permohonan yang diluluskan antaranya membabitkan suami isteri yang tinggal berjauhan, urusan keluarga seperti kematian, mengambil anak di sekolah dan institusi pengajian tinggi.
“Bagi permohonan yang tidak diluluskan, kebanyakannya untuk urusan perkahwinan sedangkan dalam tempoh Perintah Kawalan Pergerakan Bersyarat (PKPB), Selangor tidak membenarkannya,” katanya.
Wan Kamarul Azran berkata, pihaknya menerima sebanyak 26,257 permohonan sepanjang Perintah Kawalan Pergerakan (PKP) dilaksanakan.

“Daripada jumlah itu, sebanyak 25,832 telah diluluskan manakala 425 ditolak kerana alasan diberikan tidak munasabah,” katanya.
Dalam perkembangan sama, IPD Sepang menerima sumbangan daripada Ahli Dewan Undangan Negeri (ADUN) Kawasan Dengkil, Adhif Syan Abdullah sempena Program Ziarah Prihatin Petugas Barisan Hadapan di Sekatan Jalan Raya (SJR) di Plaza Tol Bandar Serenia, Dengkil malam tadi.
Program anjuran Pejabat Khidmat Masyarakat ADUN Dengkil itu turut menyampaikan bantuan makanan dan minuman kepada petugas di sembilan SJR di Sepang.
SJR terbabit terdiri daripasa SJR Plaza Tol Bandar Serenia, Southville City Bangi, Lapangan Terbang Antarabangsa Kuala Lumpur (KLIA), Putrajaya, Bandar Baru Salak Tinggi, Universiti Kebangsaan Malaysia, Jalan Salak, Labu Lanjut dan Sungai Pelek.
Sementara itu, Adhif berkata, program itu menjadi salah satu aktiviti khidmat sosial korporat pihaknya bagi menghargai pengorbanan dilakukan petugas barisan hadapan Covid-19.
Katanya, usaha itu bertitik tolak kepayahan dilalui petugas yang terpaksa mengharungi cuaca panas dan hujan ketika bertugas di SJR.  – K! ONLINE.


Pasangan kekasih curi enam ekor kambing dicekup
Oleh MOHD SYALMIZI HAMID

14 November 2020, 3:26 pm
SEBERANG PERAI – Sepasang kekasih yang dipercayai mencuri enam ekor kambing dari sebuah kandang di Butterworth di sini ditahan polis malam tadi.
Kedua-dua mereka yang berusia 24 dan 25 tahun itu dicekup dalam serbuan di sebuah rumah di Mak Mandin, Butterworth kira-kira pukul 9.30 malam.
Polis bagaimanapun hanya menemui semula dua ekor kambing yang telah dijual kepada seorang lelaki, namun empat ekor lagi dipercayai telah disembelih.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, kejadian itu disedari oleh pemiliknya iaitu lelaki berusia 32 tahun yang mendapati enam ekor kambingya telah hilang pada Selasa lalu.
“Hasil maklumat itu, polis menahan seorang lelaki yang dipercayai membeli kambing itu pada harga RM300 untuk dua ekor dan menemui semula kambing tersebut.
“Seterusnya kita berjaya menahan pasangan tersebut yang dipercayai mencuri kambing berkenaan sebelum menjualnya, namun empat ekor lagi dipercayai telah disembelih,” katanya kepada pemberita hari ini.

Noorzainy berkata, ketiga-tiga suspek yang masing-masing mempunyai rekod lampau itu ditahan di Ibu Pejabat Polis Daerah SPU di Kepala Batas di sini bagi siasatan lanjut.
Kes itu disiasat mengikut Seksyen 379 Kanun Keseksaan. – K! ONLINE


141 penghuni Medan 88 terima bantuan JKM
Oleh SUBKHI SUDARJI

14 November 2020, 2:55 pm
SEPANG – Sebanyak 141 bakul barangan keperluan harian telah disalurkan oleh Jabatan Kebajikan Masyarakat (JKM)  kepada penghuni di Medan 88, di Bandar Baru Salak Tinggi sejak kawasan berkenaan dikuatkuasakan sebagai kawasan Perintah Kawalan Pergerakan Diperketatkan (PKPD).
Pengerusi Jawatankuasa Pengurusan Bencana Daerah Sepang, Mohamad Zain A. Hamid berkata, penyaluran bantuan itu bermula 12 November hingga hari ini berdasarkan permohonan yang dikemukan penghuni.
Katanya, rata-rata pemohon yang menerima bantuan terdiri daripada penghuni yang kekurangan wang untuk mendapatkan barang keperluan harian.
“JKM menerima maklumat daripada pemohon warga tempatan dan asing yang memaklumkan kekurangan wang untuk membeli barangan harian.
“Semakan dibuat ke atas setiap permohonan dan didapati kebanyakan penerima bantuan terdiri daripada mereka yang berpendapatan harian dan terjejas dengan pelaksanaan PKPD ini,” katanya di sini hari ini.
Beliau berkata, bakul barangan yang disalurkan mengandungi bahan-bahan mentah dan kering.

“Antaranya beras, tepung gandum, gula dan makanan kering harian yang lain.
“JKM juga akan memastikan penyaluran bantuan bekalan harian tidak akan berulang kepada penerima yang sama,” katanya.
Premis perniagaan di Medan 88 Bandar Baru Salak Tinggi, dikenakan tempoh Perintah Kawalan Pergerakan Diperketatkan (PKPD) yang bermula 12 November lalu dan akan berakhir 25 November ini.
Seramai 800 penduduk di kawasan berkenaan terbabit dengan perlaksanaan itu. – K! ONLINE.


KWSP umum perincian i-Sinar 18 November ini
Oleh NUR HUDA MUSA

14 November 2020, 3:56 pm
PETALING JAYA – Kumpulan Wang Simpanan Pekerja (KWSP) akan mengumumkan perincian bagi kemudahan akses ke akaun satu ahli KWSP yang dikenali sebagai i-Sinar, pada 18 November ini.
KWSP dalam satu kenyataan berkata, i-Sinar yang kini sedang dimuktamadkan perinciannya, diwujudkan hasil konsultasi yang mendalam bersama-sama dengan pihak berkepentingan.
“i-Sinar diwujudkan agar ahli yang terkesan dapat mengharungi cabaran semasa dan pada masa sama memastikan kesejahteraan masa depan persaraan mereka.
“KWSP yakin bahawa amaun yang boleh diakses daripada i-Sinar berserta amaun maksimum RM500 sebulan daripada akaun dua melalui kemudahan i-Lestari (dilancarkan pada April 2020), dapat membantu ahli yang terkesan menampung keperluan mereka dalam jangka masa pendek,” katanya di sini hari ini.
i-Sinar merupakan lanjutan daripada pengeluaran i-Lestari yang kini dijangka mencecah amaun pengeluaran sebanyak RM30 bilion dan akan berakhir pada Mac 2021.
Permohonan i-Sinar boleh dibuat bermula Disember 2020 dan amaun yang diakses akan dikreditkan ke akaun bank pemohon bermula Januari 2021. – K! ONLINE


Tak kira apa alasan, Sam patut lebih peka – Penganjur
Oleh MOHD. HAIKAL ISA

14 November 2020, 2:40 pm
PETALING JAYA – Penganjur Anugerah Bintang Popular Berita Harian ke-33 (ABPBH33) berasa kesal dengan penampilan Shaheizy Sam yang menggantung rokok elektronik atau vape semasa siaran langsung acara tersebut pada malam tadi.
“Kami amat kesal dengan penampilan Shaheizy Sam yang menggantung rokok elektronik atau vape ketika naik ke pentas bagi mengumumkan pemenang anugerah.
“Semua artis telah diberi penerangan berhubung tata susila dan etika berpakaian, bukan sahaja untuk menghadiri majlis berprestij seperti ABPBH, malah kepada semua penyampai anugerah.
“Adalah menjadi tanggungjawab setiap artis untuk memastikan tingkah laku mereka tidak mendatangkan persepsi negatif kepada acara yang dihadiri sekaligus boleh menjejaskan imej artis-artis lain serta industri hiburan secara am,” katanya dalam satu kenyataan rasmi hari ini.
Artikel berkaitan : Sam mohon maaf cuai
Menurut penganjur, tidak kira apa alasan yang telah diberikan, Sam yang pernah memenangi gelaran Bintang Paling Popular ABPBH sebanyak tiga kali dan juga sebagai seorang artis yang berpengalaman sepatutnya lebih peka dalam menghormati pihak penganjur, artis-artis lain dan industri hiburan serta penonton di rumah.

“Pihak penganjur telah berkerja keras untuk memastikan acara berjalan lancar serta mematuhi prosedur operasi Standard sepanjang Perintah Kawalan Pergerakan Bersyarat (PKPB), malangnya insiden ini telah mencalarkan kredibiliti ABPBH33. Perkara ini adalah amat dikesali,” kata penganjur.
ABPBH merupakan program tahunan anjuran akhbar Berita Harian dan TV3. – K! ONLINE

– K! ONLINE


Posmen maut kemalangan
Oleh EDDY AQMAL MOHAMED HAMIDI

14 November 2020, 4:00 pm
KAJANG – Seorang lelaki maut selepas motosikal ditunggangnya merempuh bahagian belakang sebuah lori yang dipandu perlahan dalam satu kemalangan di Kilometer 301.1 Lebuh Raya Kuala Lumpur-Seremban di sini semalam.
Ketua Polis Daerah Kajang, Asisten Komisioner Mohd. Zaid Hassan berkata, kejadian berlaku kira-kira pukul 11.30 pagi ketika mangsa berusia 28 tahun yang bekerja sebagai posmen sedang dalam perjalanan menghantar barangan pos laju kepada pelanggan di Bandar Seri Mahkota, Bangi.
“Siasatan awal mendapati, kemalangan berlaku apabila mangsa yang menunggang motosikal jenis Modenas di lorong kecemasan gagal mengelak dan melanggar bucu kanan sebuah lori jenis Toyota yang dipandu perlahan di lorong sama selepas mengalami masalah enjin.
“Susulan perlanggaran itu, mangsa mengalami kecederaan parah pada kepala termasuk patah di beberapa bahagian badan manakala pemandu lori berusia 23 tahun tidak mengalami sebarang kecederaan,” katanya dalam satu kenyataan hari ini.
Jelas Mohd. Zaid, mangsa yang disahkan meninggal dunia di tempat kejadian seterusnya di hantar ke Unit Forensik Hospital Serdang untuk dibedah siasat manakala kenderaan terlibat dibawa ke Ibu Pejabat Polis Daerah Kajang untuk tindakan Puspakom.
“Siasatan berhubung kejadian masih diteruskan dan kes diklasifikasikan di bawah Seksyen 41(1) Akta Pengangkutan Jalan 1987,” tegas beliau. – K! ONLINE.


Mekanik disyaki bunuh peniaga buah direman enam hari
Oleh SHAMSUL KAMAL AMARUDIN

14 November 2020, 3:01 pm
LUMUT – Seorang mekanik kereta yang disyaki membunuh peniaga buah-buahan yang menuntut hutang daripadanya direman selama enam hari bermula hari ini.
Ketua Polis Daerah Manjung, Asisten Komisioner Nor Omar Sappi berkata, Mahkamah Majistret Seri Manjung membenarkan polis menahan reman suspek yang berusia 51 tahun itu sehingga 19 November ini.
Katanya, turut direman mengikut tempoh sama ialah adik lelaki kepada suspek berusia 40-an untuk membantu siasatan kes tersebut.
“Kedua-duanya ditahan untuk disiasat mengikut Seksyen 302 Kanun Keseksaan.
“Bagaimanapun, siasatan awal setakat ini mempercayai hanya mekanik itu yang terlibat dalam kejadian tersebut,” katanya ketika dihubungi hari ini.
Kosmo! Online semalam melaporkan seorang peniaga buah-buahan yang mahu menuntut hutang maut selepas ditikam seorang mekanik dalam satu pergaduhan di sebuah bengkel kenderaan di Sitiawan.

Dalam kejadian kira-kira pukul 12.50 tengah hari semalam di Jalan Raja Omar, Kampung Selamat, Sitiawan, mangsa yang berusia 42 tahun mati di tempat kejadian akibat kecederaan parah dengan kesan tikaman di leher dan perut.
Mangsa bersama anaknya yang berusia 15 tahun dikatakan datang ke bengkel suspek kerana mahu menuntut hutang sebelum berlaku pergaduhan.
Suspek yang dalam keadaan berlumuran darah, ditemani adiknya kemudian menyerah diri di balai polis dan turut menyerahkan senjata digunakan dalam pergaduhan itu kepada pihak polis.
Nor Omar berkata, siasatan setakat ini hanya mengenal pasti isu hutang sebagai motif utama kes berkenaan dan tiada motif lain terlibat.
Beliau berkata, bedah siasat terhadap mayat mangsa dijangka dilakukan di Hospital Raja Permaisuri Bainun di Ipoh pada pukul 2 petang ini. – K! ONLINE.


MAIWP peruntuk RM9.5 juta Bantuan Zakat Kecemasan
Oleh ZULKIFLI MANZOR

14 November 2020, 12:49 pm
PETALING JAYA – Majlis Agama Islam Wilayah Persekutuan (MAIWP) memperuntukkan sebanyak RM9.5 juta bagi Bantuan Zakat Kecemasan.
Unit Komunikasi Korporat MAIWP dalam satu kenyataan akhbar berkata, mereka yang layak akan menerima bantuan RM500 dan akan disalurkan sebelum 31 Disember 2020.
Bagaimanapun, kata Unit Komunikasi Korporat MAIWP. dua syarat utama ditetapkan bagi mereka yang mahu memohon bantuan tersebut.
“Pemohon tinggal di Kuala Lumpur, Labuan dan Putrajaya dan pemohon bukan penerima Bantuan Kewangan Bulanan Baitulmal MAIWP,” kata kenyataan itu hari ini.
Unit Komunikasi Korporat MAIWP berkata, permohonan boleh dilakukan secara dalam talian menerusi
ebaitulmal.maiwp.gov.my/ez-zakat.
Menurut Unit Komunikasi Korporat MAIWP, tempoh untuk membuat permohonan bantuan tersebut bermula 16 hingga 27 November ini.

Jelas Unit Komunikasi Korporat MAIWP, golongan sasar menerima bantuan itu adalah pemandu teksi dan e-hailing, pengawal keselamatan, peniaga kecil serta hilang pekerjaan akibat Covid-19.
Tambah Unit Komunikasi Korporat MAIWP, lain-lain golongan yang terkesan akibat Covid-19 turut layak memohon bantuan berkenaan. – K! ONLINE


Sam mohon maaf cuai, gantung vape dalam siaran langsung
Oleh MOHD. HAIKAL ISA

14 November 2020, 2:19 pm
PETALING JAYA – Pelakon Shaheizy Sam memohon maaf secara terbuka berikutan keterlanjurannya menggantung rokok elektronik (vape) di lehernya pada acara Anugerah Bintang Popular (ABPBH) ke-33 malam tadi.
Sam atau nama sebenarnya, Shaheizy Sam Abdul Samad, 38, berkata, dia tidak mempunyai niat untuk mempromosikan penggunaan vape dalam kaca televisyen.
“Tiada orang lain yang salah, memang diri saya sendiri. Saya gementar malam tadi dengan belakang pentas yang lengang tiada orang, fokus hanya nak buat yang terbaik untuk acara itu sampai lupa apa yang ada pada diri hingga saya bawa naik atas pentas.
“Tiada niat nak mempromosikan. Semuanya berlaku atas kecuaian dan kelalaian saya. Saya minta maaf sangat-sangat. Saya sedar ramai yang bising dalam sosial media. Insya-Allah perkara ini tidak akan berulang lagi,” kata pelakon filem Polis Evo itu.
Tanpa berselindung, suami kepada pelakon Syatilla Melvin itu turut memaklumkan, vape memang keperluan dirinya sejak setahun.
“Apa yang tergantung pada saya ini adalah keperluan saya sendiri. Saya sudah gantung banyak dekat lebih setahun.

“Ini memang kegunaan saya sendiri. Dua tiga jam habis bateri, saya ada satu lagi dan saya memang sentiasa perlukan banyak (vape),” jelasnya.
Malam tadi, tindakan Sam menggantung vape di lehernya ketika menjadi penyampai anugerah bagi kategori Artis Baharu Popular ABPBH ke-33 mengundang teguran pengendali akaun Facebook Public Health Malaysia (PHM).
“Sedih melihat budaya buruk dipromosikan sebegini. Bukan tiada ahli produksi yang boleh menyaring penampilan selebriti sebelum live di kaca televisyen.
POSTER kecaman terhadap Sam akibat membawa vape naik ke pentas ABPBH33.
“Usah sembang mengenai pematuhan SOP jika promosi vape sebegini pun boleh lepas dalam tayangan live,” ciap PHM di Twitter. – K! ONLINE


3.9 juta penduduk hidap diabetes
Oleh SITI A'ISYAH SUKAIMI

14 November 2020, 11:17 am
PUTRAJAYA – Dianggarkan seramai 3.9 juta atau 18.3 peratus penduduk yang berusia 18 tahun dan ke atas menghidap diabetes berdasarkan Tinjauan Kebangsaan Kesihatan dan Morbiditi pada tahun lepas.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, dianggarkan satu daripada dua pesakit atau 50 peratus tidak mengetahui mereka menghidap penyakit diabetes sehinggalah saringan gula dalam darah dilakukan.
Menurutnya, laporan National Diabetes Registry 2013 – 2019 pula menganggarkan hanya 32.4 peratus pesakit diabetes yang mendapatkan rawatan di klinik kesihatan kerajaan mencapai tahap kawalan diabetes yang optimum.
“Penyakit ini bukan sahaja memberikan kesan negatif terhadap kualiti hidup dan kos penjagaan kesihatan, ia juga menambah beban ekonomi individu, keluarga dan masyarakat serta mengurangkan produktiviti negara.
“Pada tahun 2017, dianggarkan jumlah beban penyakit tidak berjangkit utama (kardiovaskular, diabetes dan kanser) terhadap ekonomi negara ialah sebanyak RM100 bilion.
“Ia bersamaan 7.35 peratus keluaran dalam negara kasar (KDNK) dan diabetes menyumbang sebanyak RM10 bilion daripada jumlah tersebut,” katanya dalam satu kenyataan akhbar di sini semalam.

Beliau berkata, dari segi kos produktiviti, kerugian sebanyak RM5.7 bilion dilaporkan akibat penyakit diabetes, berbanding dengan penyakit kardiovaskular iaitu sebanyak RM2.9 bilion dan RM357 juta bagi kanser.
Noor Hisham berkata, kebanyakan insiden diabetes boleh dicegah melalui amalan gaya hidup sihat selain boleh dikesan awal dengan saringan berkala.
“Kepatuhan terhadap rawatan dan nasihat anggota kesihatan serta amalan gaya hidup sihat mampu mengawal diabetes ke tahap yang optimum dan mencegah komplikasi,” katanya.
Dalam pada itu, beliau berkata, sempena Hari Diabetes Sedunia hari ini, sambutan kali ini bertemakan ‘Diabetes: Jururawat Nadi Perubahan’ bertujuan meningkatkan tahap kesedaran masyarakat mengenai peranan penting jururawat dalam aktiviti pencegahan dan kawalan diabetes di Malaysia dan di seluruh dunia.
Beliau menambah, peranan jururawat dan kakitangan sokongan yang lain sebagai barisan hadapan amat penting dalam pengurusan pesakit diabetes, lebih-lebih lagi dengan peningkatan jumlah pesakit setiap tahun.
Justeru, Noor Hisham berkata, sempena Hari Diabetes Sedunia tahun ini, Kementerian Kesihatan (KKM) ingin menyarankan kepada semua rakyat untuk mengambil langkah-langkah dalam mencegah dan mengawal penyakit diabetes melalui amalan gaya hidup sihat.
“Amalkan pemakanan seimbang, gaya hidup yang aktif, tidak merokok, memupuk minda sihat dan menghindari daripada pengambilan alkohol yang berlebihan.
“Lakukan saringan kesihatan secara berkala dengan memeriksa status indeks jisim tubuh (BMI), tekanan darah, paras gula dan paras kolesterol dalam darah.
“Untuk pesakit diabetes, pemantauan kendiri paras gula dalam darah sangat digalakkan dan boleh dilakukan sendiri di rumah menggunakan glucometer,” katanya.
Sementara itu, beliau berkata, KKM telah merangka pelbagai program dan aktiviti berkaitan dengan pencegahan dan kawalan penyakit tidak berjangkit termasuk memperkukuhkan semula program Komuniti Sihat Pembina Negara (KOSPEN) di peringkat komuniti.
Katanya, ia bagi mempromosikan cara hidup sihat dan pengesanan awal penyakit tidak berjangkit dalam kalangan masyarakat setempat di seluruh negara.
Ujarnya lagi, sukarelawan di peringkat komuniti telah dilatih melalui KOSPEN dan program intervensi ini akan dijalankan dengan lebih efektif dan meluas ke arah memperkasakan masyarakat untuk mengamalkan gaya hidup yang lebih sihat. -K!ONLINE


Profesor direman rasuah beli tanah
Oleh MOHD YUNUS YAKKUB

14 November 2020, 12:32 pm
SHAH ALAM – Seorang bekas pengurus besar sebuah institut pengkaji direman enam hari bermula hari ini bagi membantu siasatan rasuah RM100,000 bagi pembelian tanah seluas 0.8 hektar di Batang Kali, Hulu Selangor dekat sini, tiga tahun lalu.
Perintah tahanan reman terhadap suspek lelaki berusia 54 tahun bergelar profesor itu dikeluarkan oleh Majistret Syajaratudur Abd. Rahman di Mahkamah Shah Alam.
Terdahulu suspek dibawa ke kompleks Mahkamah Shah Alam kira-kira pukul 9 pagi dengan memakai pakaian lokap Suruhanjaya Pencegahan Rasuah Malaysia (SPRM) dan bergari serta diiringi pegawai SPRM.
Menurut sumber, suspek ditahan kira-kira pukul 6 petang semalam di Pejabat SPRM Selangor selepas hadir memberikan keterangan.
Katanya, suspek telah meminta dan menerima wang rasuah sebagai khidmat perunding bagi pembelian tanah untuk pembangunan agensi tempatnya bekerja.
“Siasatan awal mendapati harga tanah berkenaan dinilai lebih tinggi daripada harga pasaran.

“Difahamkan, lebihan nilai harga tanah tersebut adalah untuk tujuan pembayaran rasuah untuk dirinya,” katanya kepada Kosmo! di sini hari ini.
Kosmo! difahamkan institut tempat suspek bekerja telah ditutup sejak dua tahun lalu.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan terbabit.
Kes disiasat di bawah Seksyen 16 (a)(A) Akta SPRM 2009. – K! ONLINE


JKDM tumpaskan seludup rokok dan minuman keras
Oleh MOHD. HUSNI MOHD. NOOR

14 November 2020, 12:00 pm
PUTRAJAYA – Jabatan Kastam Diraja Malaysia (JKDM) berjaya mematahkan cubaan menyeludup rokok putih dan minuman keras bernilai keseluruhan RM395,457 dalam serbuan, pada Rabu lalu.
Timbalan Ketua Pengarah Kastam (Penguatkuasaan & Pematuhan), Datuk Johari Alifiah berkata, rokok putih dan minuman keras itu dikesan dalan sebuah kontena di Pelabuhan Utara, Pelabuhan Klang, Selangor.
Beliau berkata, serbuan itu dilakukan Cawangan Narkotik Ibu Pejabat dengan kerjasama Cawangan Penguatkuasaan Jabatan Kastam Diraja Malaysia (JKDM) Melaka.
“Anggaran cukai yang cuba dielakkan bagi kedua-dua rampasan adalah bernilai kira-kira RM400,000.
“Dalam serbuan itu, kami menemui 88 batang rokok putih dan 1,111 kotak berisi minuman keras dengan berat keseluruhan 7,887.24 liter,” katanya dalam kenyataan akhbar hari ini.
Katanya, kontena tersebut di bawa ke Stor Cawangan Penguatkuasaan, JKDM Melaka untuk pemeriksaan lanjut

Johari berkata, kes berkenaan sedang disiasat mengikut Akta Kastam 1967 dan Akta Eksais 1976 di bawah kesalahan kerana cubaan mengimport apa-apa barang-barang larangan.
Menurutnya, mengikut Seksyen 135(1)(a) Akta Kastam 1967, denda tidak kurang RM100,000 dan tidak melebihi RM500,000 atau dipenjarakan tidak kurang dari enam bulan dan tidak melebihi lima tahun atau kedua-duanya sekali jika sabit kesalahan.
“Bagi kesalahan Seksyen 74(1)(d) Akta Eksais 1976 pula, denda dan penjara yang boleh dikenakan sama dengan Seksyen 135(1)(a) Akta Kastam 1967,” katanya.
Katanya, orang ramai digesa membantu pihak JKDM memerangi jenayah penyeludupan khususnya rokok, minuman keras, mercun, dadah, kenderaan dan lain-lain serta dinasihatkan tidak membabitkan diri dengan aktiviti tersebut.
Johari berkata, penyeludupan bukan sahaja merugikan negara dari segi kehilangan hasil, malah ianya turut mendatangkan ancaman kepada keselamatan negara dan kesejahteraan rakyat.
JKDM menyeru orang awam untuk memberi kerjasama dengan menyalurkan maklumat berkaitan sebarang aktiviti penyeludupan dengan menghubungi Talian Bebas Tol Kastam 1-80088-8855 atau Pejabat Kastam yang terdekat di semua negeri.- K! ONLINE.


Deepavali norma baharu disambut sederhana
Oleh AIMUNI TUAN LAH

14 November 2020, 11:23 am
GUA MUSANG – Lebih 500 masyarakat India di daerah ini menyambut Deepavali secara sederhana dengan kebiasaan baharu.
Bagi pasangan P. Pandiyan, 61, dan E. Sarasu, 56, mereka menyambut pesta cahaya bersama ahli keluarga terdekat dan jiran tetangga pelbagai kaum.
Pandiyan berkata, meskipun bersedih kerana tiga anak, menantu serta cucu tidak dapat pulang beraya, namun kesedihan mereka terubat dengan kehadiran rakan terdekat.
Katanya, mereka juga mengikut prosedur operasi standard (SOP) yang ditetapkan kerajaan untuk menyambut Deepavali seperti memeriksa suhu badan tetamu dan mewajibkan pemakaian pelitup muka.
“Deepavali merupakan masa untuk kami mengeratkan hubungan apabila saling kunjung-mengunjung jiran tetangga.
“Meskipun berdepan kembimbangan akibat penularan wabak Covid-19, kami turut menyambutnya dengan menyediakan makanan India seperti maruku serta menyediakan makanan tradisional Melayu seperti biskut dan nasi dagang,” katanya yang tinggal di Taman Kesedar Putra di sini hari ini.

Sementara itu, Sarasu berkata, setiap tahun perayaan Deepavali disambut meriah dengan pelbagai persiapan seperti menyediakan pakaian baharu, menghias rumah sehingga kepada juadah istimewa.
Katanya, bagaimanapun, dia hanya menyediakan juadah maruku untuk sambutan tahun ini.
“Setiap tahun saya akan menyediakan makanan tradisional India bersama anak perempuan dan menantu saya, namun kami hanya membeli juadah itu pada tahun ini.
“Sambutan kali ini ala kadar sahaja kerana hanya saya dan suami kerana anak yang tinggal di Seremban, Negeri Sembilan tidak dapat merentas negeri untuk pulang beraya. Kami juga hanya melakukan upacara sembahyang di rumah,” katanya.
Jiran pasangan itu, Nur Izzah Mohd. Rosli, 24, berkata, Pandiyan dan ahli keluarganya disegani jiran tetangga kerana sikap mereka yang peramah dan gemar membantu.
Katanya, mereka memanggil Pandiyan dengan panggilan mesra Uncle Pendi.
“Pendi itu orang Melayu kerana dia satu-satunya keluarga kaum India di kawasan taman ini.
“Biasanya sambutan Deepavali meriah apabila anak-anak dan saudara ramai datang. Tetapi, disebabkan Covid-19 mereka tak dapat merentas negeri, jadi yang datang memeriahkan sambutan kali ni,” katanya. – K! ONLINE.


Dua penunggang motosikal maut bertembung
Oleh MOHD YUNUS YAKKUB

14 November 2020, 11:28 am
SHAH ALAM – Dua maut termasuk seorang remaja lelaki apabila motosikal yang ditunggangi bertembung sesama sendiri dalam kejadian di Jalan Kebun malam tadi.
Dalam kejadian kira-kira pukul 8.20 malam, mangsa dikenali Muhamad Danel Yusuf, 21 dan Mohamad Firdaus, 15, meninggal dunia di lokasi kejadian akibat parah di seluruh badan.
Ketua Polis Daerah Shah Alam, Asisten Komisioner Baharudin Mat Taib berkata, siasatan awal mendapati ketika kejadian Muhamad Danel menunggang motosikal jenis Yamaha 135LC manakala remaja tersebut menunggang Yamaha Y150.
“Siasatan awal mendapati kejadian dipercayai berlaku apabila kedua-dua mangsa bertembung berdasarkan kerosakan pada bahagian hadapan dua motosikal tersebut.
“Mayat mangsa telah dihantar ke Hospital Shah Alam untuk bedah siasat,” katanya dalam kenyataan di sini hari ini.
Beliau menjelaskan pihaknya masih menyiasat punca sebenar kejadian dan orang ramai yang mempunyai maklumat boleh menghubungi pegawai penyiasat kes, Inspektor Mohd. Zulkifli Razak di talian 0194475767 atau mana-mana balai polis berhampiran.

Kes disiasat mengikut Seksyen 41 (1) Akta Pengangkutan Jalan 1987. – K! ONLINE


Dua buruh binaan Myanmar ditahan disyaki aniayai gadis OKU
Oleh MOHD AZLI ADLAN

14 November 2020, 9:33 am
HULU TERENGGANU – Dua buruh binaan warga Myanmar ditahan polis kerana disyaki memperkosa seorang gadis orang kelainan upaya (OKU) pekak dan bisu di Ajil di sini pada kelmarin.
Kedua-dua suspek masing-masing berusia 20-an dan 30-an diberkas selepas mangsa membuat aduan berhubung kes tersebut di Balai Polis Ajil di sini pada pukul 7.30 malam.
Ketua Polis Daerah Hulu Terengganu, Superintendan Mohd. Adli Mat Daud berkata, gadis berusia 23 tahun itu disyaki dirogol dua suspek berkenaan di dalam sebuah tapak pembinaan yang terletak kira-kira 50 meter dari rumahnya.
” Sewaktu kejadian mangsa mendakwa sedang berada di pintu dapur rumahnya sebelum diperdaya dua suspek itu untuk mengikut mereka.
“Dia kemudiannya telah diheret masuk ke dalam tapak pembinaan berkenaan sebelum diperkosa,” katanya kepada Kosmo! di sini hari ini.
Mohd. Adli berkata, gadis itu pulang semula ke rumah dalam keadaan menangis teresak-esak yang telah menimbul tanda tanya dalam kalangan ahli keluarganya yang lain.

Beliau berkata, sebaik mengetahui mangsa telah diperkosa, keluarga telah membawa gadis OKU tersebut ke Balai Polis Ajil untuk membuat laporan. – K! ONLINE


Pokok kelapa hempap dapur, bilik rumah
Oleh NOR SHAFAWATI YUP

14 November 2020, 9:38 am
SEREMBAN – Nyawa seorang wanita bersama keluarganya masih panjang selepas terselamat dalam kejadian pokok kelapa tumbang dan menghempap rumahnya di Batu 8 Kampung Nyatoh, Kuala Sawah di Rantau di sini malam semalam
Mangsa Siti Mariam Kassim, 50, berkata, ketika kejadian kira-kira pukul 7 malam itu dia bersama anak-anak dan ahli keluarga sedang makan malam sebelum dikejutkan dengan bunyi pokok tumbang.
“Ketika itu hujan lebat dan ribut, selang beberapa minit kemudian secara tiba-tiba pokok kelapa yang berada di belakang rumah saya menghempap bahagian bilik dan dapur.
“Dalam keadan cemas itu, saya bersama ahli keluarga berjaya menyelamatkan diri dan keluar dari rumah tersebut,” katanya yang bekerja sebagai Pembantu Perubatan Klinik Kesihatan di Seremban.
Menurut Siti Mariam, dia bersyukur nyawa mereka sekeluarga masih panjang dan terselamat dalam kejadian tersebut.
Sementara itu, Ketua Operasi dari Balai Bomba dan Penyelamat Seremban 2, Pegawai Bomba Kanan, Mohd. Syazwan Saidy berkata, pihaknya bersama kekuatan enam anggota tiba di lokasi kejadian kira-kira pukul 7.33 malam sebaik menerima panggilan kecemasan berhubung kejadian itu.

“Setibanya di lokasi, didapati terdapat pokok kelapa dengan ketinggian 30 kaki (9.114 meter) tumbang dan menghempap bahagian ruang dapur dan bilik tidur, keluasan rumah dianggarkan 100 X 100 meter persegi.
“Tiada kemalangan jiwa dilaporkan dan kemusnahan di ruangan bilik tidur dengan keluasan 15 X15 meter persegi,” katanya.
Menurut Mohd. Syazwan, anggota bomba telah membuat kerja-kerja penyelamatan khidmat khas dengan memotong dan menebang pokok kelapa tersebut dengan menggunakan peralatan menyelamat. -K! ONLINE.


Wanita warga asing maut dipercayai jatuh bangunan
Oleh EDDY AQMAL MOHAMED HAMIDI

14 November 2020, 12:34 pm
PETALING JAYA – Seorang wanita warga asing ditemui mati dalam keadaan terbaring selepas dipercayai terjatuh dari tingkat tiga sebuah kondominium di Jalan Sri Hartamas 1, Kuala Lumpur semalam.
Ketua Polis Daerah Brickfields, Asisten Komisioner Zairulnizam Mohd. [email protected] berkata, pihak polis dari Balai Polis Sri Hartamas telah dimaklumkan tentang kejadian kira-kira pukul 3.30 petang.
“Sepasukan polis dari Ibu Pejabat Polis Daerah (IPD) Brickfields dan pihak ambulan telah bergegas ke tempat kejadian untuk memberikan bantuan dan mendapati wanita berkenaan telah disahkan meninggal dunia oleh Pegawai Perubatan yang turut berada di lokasi.
“Siasatan pasukan forensik setakat ini tidak menemui sebarang unsur jenayah dan mangsa yang dijumpai dalam keadaan terbaring serta berpakaian lengkap dipercayai telah terjatuh dari sebuah unit kediamannya di tingkat tiga bangunan kondominium tersebut,” katanya dalam satu kenyataan hari ini.
Menurut Zairulnizam, mangsa dikenalpasti sebagai warganegara Thailand berusia 45 tahun susulan penemuan pasport di unit kondominum tersebut dan didapati masuk ke Malaysia pada 24 Januari lalu menggunakan Pas Lawatan Sosial.
“Mayat mangsa telah dihantar ke Pusat Perubatan Universiti Malaya untuk dibedah siasat bagi mengenalpasti punca kematian dan pihak polis masih di dalam proses menghubungi waris terdekat mangsa.

“Kes diklasifikasikan sebagai mati mengejut (SDR) dan orang ramai yang mempunyai sebarang maklumat mengenai si mati boleh menghubungi pihak polis di talian 03-22979222 bagi membantu siasatan,” ujarnya.


Padah buat jalan berdebu
Oleh MOHD YUNUS YAKKUB

14 November 2020, 9:26 am
KUALA LANGAT – Tindakan pemaju pembinaan sebuah kilang sarung tangan di Olak Lempit di sini yang mengakibatkan jalan kotor dan berdebu membawa padah apabila dikompaun RM1,000, semalam.
Kompaun tersebut diserahkan kepada pemaju berusia 40an hasil pemeriksaan penguatkuasa Majlis Perbandaran Kuala Langat (MPKL) kira-kira pukul 10.50 pagi.
Yang Dipertua MPKL, Datuk Amirul Azizan Abd. Rahim berkata, pemeriksaan itu hasil rungutan orang ramai terhadap sikap pemaju itu yang gagal menguruskan kenderaan keluar masuk di projek pembinaan dengan sewajarnya.
Katanya, ini seterusnya menyebabkan jalan di kawasan berkenaan dipenuhi jalan tanah merah dan berdebu.
“Hasil siasatan perkara itu telah berlanjutan selama sebulan lalu.
“Situasi membahayakan pengguna terutama penunggang motosikal yang mempunyai jarak penglihatan agak terhad apabila melalui kawasan tersebut,” katanya dalam kenyataan di sini hari ini.

Sehubungan itu, beliau menegaskan pemaju juga telah diarahkan membersihkan jalan raya berkenaan serta-merta.
Jelas Amirul, pihaknya telah mengeluarkan kompaun mengikut  Seksyen 47(3)(a), Akta 133, Akta Jalan, Parit dan Bangunan 1974. – K!ONLINE


Kepantasan LUAS, Air Selangor elak pencemaran
Oleh MOHD YUNUS YAKKUB

14 November 2020, 9:41 am
SHAH ALAM – Tindakan pantas pihak berkuasa berjaya mengelakkan kemungkinan henti tugas di Loji Rawatan Air (LRA) sekali lagi dalam tempoh empat hari apabila mengesan pencemaran bau di Sungai Kundang tengah malam tadi.
Lembaga Urus Air Selangor ( LUAS) berkata, pihaknya bersama Pengurusan Air Selangor Sdn. Bhd. ( Air Selangor) telah mengesan bau di udara berhampiran kawasan perumahan Saujana, Rawang semasa pemantauan Ops Sumber Air.
Katanya, pensampelan bau air di Sungai Kundang kemudiannya dilakukan dengan mengesan berada di tahap 4 ton.
“Siasatan di kawasan Taman Velox, Rawang mendapati kawasan takungan bersebelahan longkang berhampiran Loji Rawatan Kumbahan (LRK) Indah Water Konsortium (IWK) telah melimpah disyaki bocor.
“Ini berkemungkinan disebabkan hujan lebat di sekitar kawasan berhampiran,” katanya dalam kenyataan di laman Facebook rasminya, sebentar tadi.
LUAS menambah, sebanyak 14 beg activated carbon diletakkan di aliran keluar dan di dalam takungan kawasan longkang berhampiran LRK IWK itu.

Ujarnya, pihak IWK sedang melaksanakan tindakan pembersihan dan kawalan di kawasan berkenaan.
“Tiada henti tugas LRA dan gangguan bekalan air dilaporkan,” jelasnya.
Selasa lalu, empat LRA iaitu Sungai Selangor Fasa 1 (SSP1), SSP2, SSP3 dan Rantau Panjang terpaksa dihenti tugas akibat pencemaran di Sungai Selangor.
Pencemaran tersebut disebabkan pembuangan sisa industri dari sebuah premis penstoran haram di Jalan Velox 2 di lurang kumbahan sehingga memasuki LRK IWK dan mengalir ke Sungai Selangor.-K!ONLINE


Koperal cedera dihempap khemah SJR
15 November 2020, 9:27 pm
PETALING JAYA – Seorang anggota trafik cedera di kepala selepas hempap besi khemah yang dirikan bagi Sekatan Jalan Raya (SJR) di Plaza Tol Duta arah menghala pusat bandar petang tadi.
Dalam kejadian pukul 6 petang itu, Koperal Nazmi Abdullah dikatakan sedang berteduh di bawah khemah berkenaan susulan hujan lebat sebelum khemah tersebut tiba-tiba runtuh.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, mangsa mengalami kecederaan pada kepala dikeluarkan dengan bantuan anggota lain.
“Ketika kejadian seorang pegawai berpangkat inspektor dan lapan anggota berada di lokasi kejadian namun mereka tidak mengalami sebarang kecederaan.
Zulkefly (kanan) melawat Nazmi di HKL.
“Mangsa dibawa ke Hospital Kuala Lumpur (HKL) untuk rawatan lanjut,” katanya ketika dihubungi Kosmo! hari ini.
Menurutnya lagi, beliau sudah melawat mangsa di HKL dan tiada kecederaan serius dilaporkan.

“Seluruh warga trafik Kuala Lumpur mendoakan agar koperal Nazmi cepat sembuh,” ujarnya. – K! ONLINE


Hamilton juara dunia F1 kali ke-7
Oleh KOSMO!

15 November 2020, 10:13 pm
PEMANDU Mercedes, Lewis Hamilton menjulang gelaran juara dunia Formula Satu (F1) buat kali ketujuh dan muncul sebagai pelumba paling berjaya sepanjang zaman selepas menakluki Grand Prix (GP) Turki sebentar tadi.
Pelumba dari Britain tersebut menyamai rekod Michael Schumacher dari segi jumlah kejuaraan dunia F1 selepas memintas rekod paling banyak kemenangan GP milik legenda Jerman tersebut bulan lalu.
Sebaik sahaja menerima ucapan tahniah daripada pasukannya, Hamilton yang gagal membendung emosinya ketika keluar dari jentera lalu menjerit, “Kepada anak-anak muda di luar sana, impikan yang mustahil.” – K! ONLINE


Mir rangkul juara dunia MotoGP 2020
Oleh MUHAMMAD HELMEE RAMLI

15 November 2020, 10:06 pm
VALENCIA – Seperti dijangka, pelumba pasukan Suzuki Ecstar, Joan Mir merangkul gelaran Kejuaraan Motosikal Dunia (MotoGP) pada Grand Prix (GP) Valencia di Litar Ricardo Tormo sebentar tadi.
Meskipun sekadar menamatkan perlumbaan di tempat ketujuh, namun ia sudah memadai buat pelumba Sepanyol itu untuk bergelar juara dunia apabila mengumpul 171 mata, sekali gus menjadi pelumba Suzuki pertama melakukannya sejak tahun 2000.
Memulakan perlumbaan di petak ke-12, Mir menampilkan tunggangan konsisten sepanjang saingan dan sesekali dilihat cuba memintas pelumba-pelumba di hadapan.
“Sukar untuk saya ungkapkan dengan kata-kata sekarang kerana terlalu gembira dengan gelaran yang dicapai ini. Emosi saya bercampur-baur ketika ini dan sukar untuk diluahkan.
“Secara jujur, sukar dipercayai saya mampu melakukannya. Bagi saya, ia boleh dianggap sebagai mimpi jadi kenyataan kerana sudah lama saya impikan gelaran ini,” kata Mir sejurus tamat perlumbaan.
Pada perlumbaan itu, pelumba pasukan Petronas Yamaha Sepang Racing (SRT), Franco Morbidelli muncul pemenang, diikuti pelumba Pramac Racing, Jack Miller dan penunggang Red Bull KTM, Pol Espargaro.

Sementara itu, pencabar terdekat Mir dari pasukan Petronas Yamaha SRT, Fabio Quartararo sekadar berputih mata apabila terjatuh pada pusingan kesembilan perlumbaan. – K! ONLINE


Vamco badai Vietnam
Oleh KOSMO!

15 November 2020, 9:23 pm
HANOI, Vietnam – Ribut Vamco membadai Vietnam hari ini dengan merosakkan bangunan-bangunan dan mencederakan sekurang-kurangnya lima orang, ketika korban bencana itu di Filipina meningkat kepada 67 orang.
Ribut itu tiba di daratan pagi tadi dan membawa angin selaju 90 kilometer sejam yang mengakibatkan pokok tumbang serta  bumbung kediaman tercabut.
Vamco adalah ribut terbaru melanda Vietnam sejak enam minggu lalu. Bencana alam itu  menyebabkan banjir dan tanah runtuh yang mengorbankan sekurang-kurangnya 159 penduduk  dan 70 lagi hilang.
Laporan awal  Pihak Berkuasa Pengurusan Bencana Vietnam hari ini menyatakan bahawa lima orang cedera ketika berusaha melindungi kediaman mereka.
Vamco semakin lemah selepas membadai  Filipina sebagai taufan dengan angin selaju 155 kilometer sejam  tetapi menurut media Vietnam, ribut itu masih menyebabkan kerosakan besar.
Pihak berkuasa Vietnam telah memindahkan hampir 650,000 orang dari tujuh wilayah pesisir pantai ke kawasan lebih tinggi dan lebih selamat sebelum ribut itu melanda.

Vamco adalah ribut paling berbahaya melanda Filipina tahun ini. Ribut itu membunuh sekurang-kurangnya 67 orang di pulau utama, Luzon sejak beberapa hari lalu dan menjejaskan kira-kira  1.7 juta penduduk di seluruh negara itu. – AFP


Nabil perli Diva AA, netizen naik angin
Oleh KOSMO!

15 November 2020, 10:58 pm
PETALING JAYA – Pengacara Gegar Vaganza musim ketujuh (GV7) Nabil Ahmad menerima kecaman hebat daripada netizen gara-gara tindakannya memerli dan meniru gaya Azwan Ali yang kini kembali dalam bidang pengacaraan.
Tindakan Nabil atau nama penuhnya Ahmad Nabil Ahmad, 37, mengeluarkan ayat berkaitan ‘selfie stick’ yang sememangnya sinonim dengan Azwan atau lebih dikenali sebagai Diva AA itu disifatkan kurang ajar oleh netizen.
“Not my level, shut up! (Bukan tahap saya, diam) Orang selalu pegang ‘selfie stick’ tiba-tiba pegang mikrofon, jadi macam itulah,” kata Nabil kepada juri tetap, Datuk Ramli MS dalam siaran langsung konsert minggu keenam GV7 sebentar tadi.
Meskipun tidak menyebut ayat berkenaan ditujukan kepada mana-mana individu, netizen pantas membuat kesimpulan perbuatan Nabil itu seperti meniru gaya Azwan yang kini mengacarakan program Lagu Cinta Kita musim kedua itu.
Netizen menyifatkan tindakan pengacara GV itu tidak profesional.
“Nabil dan kurang ajar tidak boleh dipisahkan,” ujar seorang pengguna Twitter.
“Diva AA lebih berkaliber daripada dia dan tak kutuk orang lain dalam program sendiri,” luah seorang lagi pengguna media sosial.

“Ini sudah seperti perang antara dua program yang sedang meletup!,” kata netizen.
Rata-rata netizen berharap Nabil akan membuat permohonan maaf secraa terbuka kerana mengeluarkan kata-kata berkenaan.
Ketika GV7 bersiaran, program Lagu Cinta Kita juga disiarkan secara langsung menerusi TV3. – K! ONLINE


Ribut di Mambau, 45 kediaman terjejas
Oleh NOR AINNA HAMZAH

15 November 2020, 9:58 pm
SEREMBAN – Sebanyak 45 kediaman di Mambau terjejas susulan kejadian ribut di Mambau, dekat sini, petang tadi.
Dalam kejadian kira-kira pukul 4.00 petang itu, terdapat dua buah perkampungan yang teruk terjejas iaitu Kampung Batu 3 dan juga Kampung Kayu Ara.
Menurut Pengerusi Jawatankuasa Pengurusan Bencana Daerah (JBPD) Seremban, Mohd. Nizam Tajul Arus berkata, setakat malam ini, sebanyak 20 buah rumah di Kampung Kayu Ara mengalami kerosakan susulan ribut dan juga sebuah surau serta sebuah kedai.
“Manakala di Kampung Batu 3 pula sebanyak 25 buah rumah terjejas dalam kejadian ribut berkenaan,” katanya ketika dihubungi, di sini hari ini.
Difahamkan kejadian yang berlaku dalam tempoh 20 minit berkenaan menyebabkan banyak pokok tumbang di kawasan berkenaan. – K! ONLINE


56 kediaman rosak akibat ribut
Oleh NOR AINNA HAMZAH

15 November 2020, 10:27 pm
SEREMBAN – Sebanyak 56 kediaman di Mambau rosak teruk susulan kejadian ribut, dekat sini, petang tadi.
Dalam kejadian kira-kira pukul 4 petang itu, terdapat empat buah penempatan yang terjejas iaitu Kampung Batu 3, Kampung Kayu Ara, Taman Bukit Belida 1 dan Kampung Anak Air Garam.
Menurut Pengerusi Jawatankuasa Pengurusan Bencana Daerah Seremban, Mohd. Nizam Tajul Arus, setakat malam ini, sebanyak 21 buah rumah di Kampung Kayu Ara mengalami kerosakan susulan ribut selain sebuah surau serta kedai.
“Di Kampung Batu 3 pula sebanyak 24 buah rumah dan 10 buah rumah di Taman Belida 1 terjejas dalam kejadian ribut berkenaan. Di Kampung Anak Air Garam pula, hanya sebuah rumah terjejas.
“Buat masa ini tiada pusat pemindahan dibuka kerana sebahagian rumah masih boleh diduduki. Kesemua penghuni kediaman yang terjejas berada di kediaman masing-masing,” katanya ketika dihubungi sebentar tadi.

Sementara itu, Nizam berkata, kerajaan negeri akan membantu kerja-kerja membaik pulih kediaman yang rosak akibat bencana ribut berkenaan.

Kos baik pulih sedang dinilai dan kerja-kerja membaik pulih akan dilakukan serta merta.
Difahamkan, kejadian yang berlaku dalam tempoh 20 minit itu banyak pokok tumbang di kawasan berkenaan. – K! ONLINE


Sarjan polis maut motosikal terbabas
15 November 2020, 10:29 pm
PETALING JAYA – Seorang anggota polis berpangkat sarjan maut selepas motosikal yang ditunggangnya terbabas sebelum merempuh penghadang jalan di Jalan Damai Puspa 5 berhadapan Balai Polis Alam Damai, Kuala Lumpur malam tadi.
Dalam kejadian pukul 7.50 malam itu, mangsa, Sarjan Fariq Raub, 41, meninggal dunia di lokasi kejadian akibat cedera parah.
Difahamkan, anggota bengkel komunikasi Ibu Pejabat Polis Kontinjen Kuala Lumpur itu dalam perjalanan pulang ke rumahnya di Taman Cheras Utama.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, mangsa menunggang motosikal jenis Yamaha LC 135 dipercayai terbabas sebelum merempuh penghadang jalan.
“Mangsa disahkan meninggal dunia di lokasi  kejadian. Mayatnya dihantar ke Hospital Universiti Kebangsaan Malaysia untuk dibedah siasat,” katanya dalam satu kenyataan di sini hari ini.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Mir rangkul gelaran juara dunia MotoGP 2020
Oleh MOHD KHAIRI MOHAMAD

15 November 2020, 9:55 pm


Bank Pembangunan, Yayasan Ikhlas sumbang PPE untuk hospital Sabah
Oleh KOSMO!

15 November 2020, 9:19 pm
KUALA LUMPUR – Bank Pembangunan Malaysia Bhd. (Bank Pembangunan) telah bekerjasama dengan Yayasan Ikhlas untuk menghasilkan dan menyumbangkan sebanyak 10,000 set Pelindung Diri (PPE) kepada petugas kesihatan barisan hadapan di Sabah.
Sumbangan tersebut adalah untuk kegunaan dua buah hospital terpilih di Semporna dan Tawau, Sabah.
Presiden/Ketua Pegawai Eksekutifnya, Arshad Mohamed Ismail berkata, sumbangan tersebut adalah tanda komitmen pihak bank untuk membantu mengurangkan beban barisan hadapan di hospital di Sabah yang bertungkus lumus bekerja demi menjaga keselamatan seluruh rakyat Malaysia.
“Kami berharap sumbangan ini akan membantu kerajaan memerangi pandemik Covid-19 dan sekali gus memberikan impak positif ke atas usaha pencegahan, pengesanan dan rawatan kesihatan kepada masyarakat khususnya di Sabah,” katanya.
Beliau berkata demikian bersempena majlis penyerahan sumbangan tersebut di kilang penghasilan set PPE di Petaling Jaya baru-baru ini.
Turut hadir Pengerusi Yayasan Ikhlas, Datuk Mohd. Rosli Ramli dan Pengurus Besarnya, Ir. Haji Kamaruddin Kassim.

Bantuan PPE ini merupakan kerjasama kali kedua pihak bank bersama Yayasan Ikhlas, yang mana sebelum ini sebanyak 17,500 set PPE telah dihantar ke Sabah dan Sarawak pada bulan Julai dan September lalu.
Secara keseluruhannya kerjasama BPMB dan Yayasan Ikhlas setakat ini telah menyumbang sebanyak 27,500 set PPE ke Sabah dan Sarawak dengan kos keseluruhan sebanyak RM1,064,700.


Enam terselamat dalam kemalangan tiga kenderaan
Oleh MOHAMAD FAHD RAHMAT

15 November 2020, 8:12 pm
BATU PAHAT – Enam individu termasuk seorang bayi perempuan berusia setahun berjaya dikeluarkan pasukan bomba daripada sebuah Proton Iswara yang remuk akibat kemalangan di Jalan Perserai di sini tengah hari tadi.
Menurut Komander Operasi Pegawai Bomba Kanan II Ridwan Gembur, terdahulu semua mangsa tersepit akibat pelanggaran dengan Proton Saga dan sebuah lori lima tan jenis Isuzu.
“Bomba menerima panggilan pada pukul 12.31 tengah hari dan sebuah jentera FRT bersama sebuah jentera EMRS dari Balai Bomba dan Penyelamat (BBP) Batu Pahat dengan kekuatan keseluruhan seramai sembilan sembilan anggota telah dihantar ke tempat kejadian.
“Setibanya Pasukan Keluaran Operasi (PKO) di lokasi kejadian, didapati benar berlaku kemalangan jalan raya melibatkan sebuah kereta jenis Proton Saga, sebuah lori 5 Tan jenis Isuzu dan sebuah kereta jenis Proton lswara Aeroback,” katanya ketika dihubungi di sini hari ini.
Menurutnya, terdapat enam orang mangsa yang tersepit di dalam kereta Proton lswara Aeroback dan PKO bertindak mengeluarkan mangsa dari kereta tersebut dengan menggunakan peralatan khas.
Semua mangsa yang cedera dihantar ke Hospital Sultanah Nora Ismail menggunakan jentera EMRS dan ambulans Kementerian Kesihatan (KKM).

“Manga yang cedera dikenal pasti sebagai Mohd. Zaki Hassan, 38, pemandu Proton Iswara dan penumpangnya yang belum dikenalpasti identiti iaitu seorang wanita dewasa, 30 an; seorang remaja perempuan (13 tahun), kanak-kanak perempuan (12 tahun), bayi perempuan (setahun) dan seorang kanak kanak lelaki (tiga tahun).
“Pemandu lori dikenali sebagai Ghazali Abdullah, 40, selamat manakala pemandu Proton Saga tiada di lokasi,” jelasnya. – K! ONLINE.


McPhee ke-11, KIP gagal tamat perlumbaan di Valencia
Oleh MUHAMMAD RIDUAN MOHD HANAFIAH

15 November 2020, 8:46 pm
PELUMBA Petronas Sprinta Racing, John McPhee terus bergelut dengan prestasinya apabila gagal mempamerkan tunggangan cemerlang di Grand Prix (GP) Valencia semalam selepas sekadar berpuas hati di kedudukan ke-11.
Pelumba Britain tersebut yang gagal menamatkan saingan minggu lalu bekerja keras sepanjang minggu ini dan kali terakhir Mcphee muncul juara di GP San Marino pada September lalu.
Rakan sepasukan McPhee, Khairul Idham Pawi terus gagal mempamerkan prestasi yang membanggakan apabila gagal menamatkan saingan apabila terjatuh seawal perlumbaan.
Perlumbaan tersebut dimenangi pelumba Rivacold Snipers Team, Tony Arbolino dan Sergio Garcia (Estrella Galicia) tempat kedua sementara pelumba Red Bull KTM Ajo, Raul Fernandez tempat ketiga.
“Bermula di petak ke-16 bukan permulaan yang baik dan saya terpaksa bekerja keras untuk mengejar kelompok hadapan.
“Pada saingan itu saya hampir terjatuh tetapi saya memperbaiki semula tunggangan dan kembali mengejar pelumba hadapan hingga berjaya menamatkan saingan ini.

“Minggu yang kurang baik bagi pasukan dan saya akan berjuang pada perlumbaan terakhir di Portugal nanti,” kata McPhee.
Sementara itu, Khairul dilihat tidak begitu gembira dengan prestasinya dan bertekad untuk menghabiskan perlumbaan terakhir dengan keputusan baik di Portugal nanti.
“Saya pernah beraksi di Litar Portimao ketika beraksi dalam perlumbaan CEV 2015. Saya menamatkan saingan di kelompok kelima terbaik di sana. Saya mahu melakukan terbaik dan menamatkan saingan dengan keputusan yang lebih positif bersama pasukan,” katanya. – K! ONLINE


Pencuri kelapa,bateri kena cekup
Oleh ISKANDAR SHAH MOHAMED

15 November 2020, 7:39 pm
SABAK BERNAM – Perbuatan jahat seorang pemuda mencuri 15 biji kelapa dan satu unit bateri kenderaan di Kampung Batu 38 Baruh di sini, mengundang padah apabila dicekup polis semalam.
Suspek berusia 22 tahun ditahan pukul 8.20 malam di hadapan sebuah bank di pekan ini.
Ketua Polis Daerah Sabak Bernam, Superintendan Agus Salim Mohd. Alias berkata, siasatan awal mendapati suspek dengan menaiki sebuah lori telah mengait 15 biji kelapa dan mencuri bateri di stor bersebelahan rumah mangsa berusia 34 tahun.
“Aktiviti suspek itu disedari isteri mangsa sebelum menghubunginya.Susulan insiden tersebut, mangsa telah membuat laporan polis untuk tindakan lanjut.
“Bertindak atas laporan itu, polis kemudiannya mengesan dan menahan suspek di hadapan sebuah bank di pekan daerah ini,” katanya ketika dihubungi Kosmo! di sini hari ini.
Tambah Agus, soal siasat terhadap suspek membawa penemuan satu unit bateri kenderaan disyaki dicuri suspek di sebuah rumah sekitar Batu 40 di sini.

Jelas beliau, semakan pihaknya mendapati suspek memiliki tiga rekod jenayah lampau berkaitan kes dadah dan pecah rumah.
“Kes kini disiasat mengikut Seksyen 379 Kanun Keseksaan,” katanya. -K! ONLINE


Pesakit Covid-19 lari dari hospital
Oleh MOHD SYALMIZI HAMID

15 November 2020, 8:45 pm
GEORGE TOWN – Polis sedang mengesan seorang lelaki dipercayai pesakit Covid-19 yang melarikan diri dari Hospital Pulau Pinang di sini hari ini.
Menurut sumber, lelaki berusia 23 tahun yang menerima rawatan di hospital itu dikesan tiada di wadnya kira-kira pukul 3.20 petang hari ini.
Menurutnya, pesakit berkenaan dengan pakaian terakhir baju dan seluar berwarna putih itu turut meninggalkan gelang pengawasan berwarna merah jambu di atas katilnya sebelum dipercayai melarikan diri.
Sementara itu, Ketua Polis negeri, Datuk Sahabudin Abd. Manan mengesahkan pihaknya menerima laporan berhubung kejadian itu dan polis kini giat mengesan lelaki tersebut. – K! ONLINE


Stor sisa kimia meletup
Oleh KHAIRUL MOHD. ALI

15 November 2020, 8:04 pm
JOHOR BAHRU – Sebuah letupan kecil melibatkan sisa kimia dilaporkan berlaku di premis Dyson Malaysia Development Centre, di Taman Perindustrian Senai, di sini hari ini.
Komander Operasi, Penolong Penguasa Bomba Mohd. Fauzi Awang berkata, kejadian itu dilaporkan berlaku pada pukul 9.09 pagi.
Menurutnya, seramai 25 anggota beserta lima jentera termasuk Pasukan Khas Bahan Kimia Berbahaya (Hazmat) dikejar ke lokasi kejadian.
“Setibanya di lokasi, anggota mendapati telah berlaku letupan kecil di kawasan yang dijadikan ‘waste storage’ di premis berkenaan.
“Kawasan berkenaan menempatkan pelbagai jenis bahan kimia yang digunakan di kilang terbabit,” katanya dalam satu kenyataan di sini hari ini.
Tambah Mohd. Fauzi, letupan berkenaan tidak melibatkan sebarang kerosakan dan kebocoran bahan kimia, kecuali bau daripada bahan kimia berkenaan.

“Pasukan Hazmat turut mengambil bacaan udara di kawasan berkenaan sebagai langkah pencegahan, manakala kejadian berkenaan tidak melibatkan mangsa.
“Kes berkenaan kemudiannya diserahkan kepada pihak pengurusan kilang untuk tindakan lanjut,” ujarnya. – K! ONLINE


OdeJee tawar peluang kerja kepada penghantar makanan
Oleh KOSMO!

15 November 2020, 9:01 pm
JOHOR BAHRU – Syarikat penghantar makanan halal pertama tempatan, OdeJee yang bakal memulakan operasinya bulan depan mempelawa orang ramai untuk menjadi sebahagian daripada ahli ‘Keluarga OdeJee’.
Pengerusi OdeJee, Datuk Seri Ismail Alwasi Khan berkata, pihaknya mempelawa orang ramai untuk menjadi penghantar makanan sama ada secara sepenuh masa atau sambilan.
“Penghantar makanan OdeJee bakal menerima pelbagai insentif menarik dan kebajikan mereka juga akan sentiasa dijaga dengan baik.
“Untuk menjadi penghantar makanan, pemohon perlu memiliki lesen memandu dan motosikal berserta cukai jalan dan insurans tidak tamat tempoh,” katanya dalam satu kenyataan di sini semalam.
Menurut Ismail, penghantar OdeJee akan diberi beg penghantaran makanan, dua helai baju berlengan panjang, tag nama serta barangan keperluan lain.
Tambah beliau, selain penghantar makanan, OdeJee mempelawa pengusaha restoran, kedai makan,  kenderaan saji (food truck)  serta pengusaha makanan dan minuman untuk menjadi vendor.

Jelasnya, vendor juga akan diberi pelbagai insentif dan dibantu untuk meningkatkan lagi perniagaan mereka.
“Semua vendor makanan dan minuman yang berdaftar di bawah OdeJee adalah berstatus halal, dimiliki serta diusahakan 100 peratus oleh umat Islam.
k“Dengan tagline Halal, Amal dan Berkat’ aplikasi OdeJee dijadualkan memulakan operasinya pada awal bulan depan di Johor Bahru dan di Pasir Gudang, Senai, Kulai sebelum ke seluruh negeri Johor,” katanya.


Ayah Haqiem Rusli sesak nafas, dimasukkan ke hospital
15 November 2020, 8:11 pm
PETALING JAYA – Sehari selepas dinobatkan sebagai Bintang Popular pada Anugerah Bintang Popular Berita Harian ke-33 (ABPBH33), penyanyi Haqiem Rusli diuji apabila bapanya dimasukkan ke hospital gara-gara mengalami sesak nafas.
Perkara itu disahkan Haqiem, 22, ketika dihubungi Kosmo! selepas dia memuat naik gambar bapanya berada di hospital menerusi Insta Story.
Bagaimanapun menurut pelantun lagu Lembah Kesepian itu, kesihatan bapanya yang dimasukkan ke hospital petang Sabtu lalu kini berada dalam keadaan stabil.
“Ayah saya okey sahaja, tiada yang serius pun. Cuma sesak nafas sahaja. Keadaan dia sekarang stabil.
“Saya cuma mohon semua doakan yang terbaik untuk kesihatan ayah saya,” katanya ringkas.
Haqiem atau nama sebenarnya Ridzuan Haqiem Rusli bagaimana enggan memperincikan lokasi hospital bapanya mendapatkan rawatan.

“Maaf, kalau boleh saya tidak mahu berkongsi lanjut. Esok saya akan pergi melawat ayah sebab buat masa ini belum tahu lagi bila dia dibenarkan keluar dari wad,” ujarnya.
Jumaat lalu, Haqiem mencipta kejutan selepas mengungguli ABPBH33 apabila turut menggondol dua lagi anugerah iaitu Penyanyi Lelaki Popular dan Lagu Paling Boom Popular menerusi single Lembah Kesepian. K! ONLINE


Empat dalang pecah rumah kecundang
Oleh EDDY AQMAL MOHAMED HAMIDI

15 November 2020, 7:59 pm
GOMBAK – Polis Gombak menahan empat lelaki tempatan bagi membantu siasatan berhubung kejadian pecah rumah di Taman Sri Selayang, Batu Caves di sini pada 25 September lalu.
Ketua Polis Daerah Gombak, Asisten Komisioner Arifai Tarawe berkata, pihaknya menerima satu laporan berhubung kejadian pecah rumah daripada seorang lelaki tempatan yang memaklumkan tentang kehilangan telefon bimbit serta wang tunai dianggarkan bernilai lebih RM1,000.
“Bertindak atas maklumat, sepasukan polis dari Balai Polis Rawang telah membuat serbuan ke atas sebuah rumah flat di Country Homes, Rawang kira-kira pukul 12.30 tengah malam pada 13 September lalu dan berjaya menahan seorang lelaki tempatan.
“Hasil pemeriksaan di rumah tersebut telah menjumpai barang milik pengadu termasuk pelbagai barangan disyaki hasil daripada kegiatan pecah rumah dan juga beberapa peralatan yang dipercayai digunakan untuk aktiviti berkenaan,” katanya dalam satu kenyataan hari ini.
Menurut Arifai, soal siasat yang dilakukan telah membawa kepada penangkapan seorang lagi lelaki tempatan pada pukul 1.30 pagi hari yang sama di kawasan perumahan di sekitar Country Homes, Rawang.
“Kira-kira pukul 3 pagi, pihak polis kemudiannya melakukan satu lagi serbuan di sebuah rumah di kawasan sama dan telah menahan dua lelaki tempatan.

“Semasa proses tangkapan sedang dilakukan, suspek cuba melarikan diri dan berlaku pergelutan namun keadaan berjaya dikawal tidak lama kemudian dan pemeriksaan pada tubuh suspek telah menemui dua bilah pisau,” katanya.
Jelas Arifai, siasatan awal mendapati kesemua suspek terlibat dalam kes pecah rumah pengadu dan penahanan mereka telah berjaya menyelesaikan sebanyak tujuh kes pecah rumah dan kes curi kenderaan serta satu kes mendatangkan kecederaan menggunakan senjata di kawasan Rawang juga Selayang.
“Kesemua suspek yang ditahan berusia 19 hingga 31 tahun dan mempunyai rekod jenayah lampau membabitkan kes jenayah serta dadah.
“Kes disiasat di bawah Seksyen 457 Kanun Keseksaan. Tiga suspek ditahan reman selama tujuh hari sehingga 20 November manakala seorang lagi suspek direman selama empat hari sehingga 17 November ini untuk siasatan lanjut,” tegas beliau.
Dalam perkembangan sama, Arifai turut memaklumkan tentang penagkapan dua lelaki warga negara Myanmar yang juga pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR).
“Kedua-dua suspek berusia 30 dan 40 tahun itu ditahan polis ketika cuba melarikan diri daripada sebuah rumah yang telah dipecah masuk namun kegiatan mereka diketahui oleh pemilik rumah selepas menerima makluman menerusi applikasi kamera televisyen litar tertutup (CCTV) yang dipasangnya.
“Kedua-dua suspek kini direman selama 14 hari sehingga 28 November dan kes disiasat di bawah Seksyen 457 Kanun Keseksaan,” katanya. – K! ONLINE


Album BE refleksi emosi BTS tentang Covid-19
Oleh KOSMO!

15 November 2020, 8:44 pm
SEOUL – Album terbaharu kumpulan penyanyi popular Korea Selatan, BTS akan memberi tumpuan kepada impak emosi yang dirasai mereka sejak penularan pandemik Covid-19.
Bintang K-pop itu baru sahaja melancarkan album piring hitam, Map Of The Soul: 7 pada Februari lalu, namun terpaksa melupakan hasrat membuat konsert jelajah akibat krisis koronavirus.
Oleh sebab itu, BTS mengalihkan perhatian mereka kepada pembikinan album baharu, BE yang akan menceritakan tentang perasaan mereka sepanjang berdepan pandemik koronavirus.
“Penularan virus korona adalah sesuatu di luar jangkaan dan mengakibatkan banyak rancangan asal kami terpaksa ditunda. Namun begitu, ia juga memberi kami lebih masa untuk berehat dan fokus kepada diri sendiri termasuk muzik,” kata seorang ahlinya, Jimin kepada majalah Rolling Stone India.
“Kami banyak membuat refleksi ke atas emosi dirasai sepanjang tempoh tidak diduga ini ke dalam album baharu. Kami berpeluang terlibat lebih mendalam dalam proses produksi album seperti perbincangan soal konsep, komposisi lagu dan reka bentuk visual,” ujarnya.
Seorang lagi anggota, Jin menambah bahawa album tersebut  seperti helaian diari dalam kehidupan mereka sekarang.

Tajuk album BE mewakili ruang masa sekarang dan merakam emosi dan pemikiran jujur yang sedang dirasai oleh kumpulan itu.
Walaupun inspirasi album datang dari emosi yang agak gelap, BTS menjamin ia tidak akan menjadi halwa telinga yang terlalu berat untuk dinikmati oleh peminat.
“Lagu-lagu dalam album ini boleh meniupkan ketenangan buat pendengar ketika berdepan saat-saat sukar,” kata Jin.
“Kami memasukkan banyak lagu-lagu yang santai agar semua orang boleh berasa gembira mendengarnya jadi kami berharap peminat berasa selesa dengan album baharu ini.
“Saya rasa album ini akan memberi peluang kepada kami untuk melangkah lebih jauh sebagai  artis yang boleh menggambarkan waktu sukar seperti sekarang menerusi muzik,” katanya.
Album BE akan dilancarkan pada 20 November ini. – AFP


Dua lelaki ditahan, polis rampas empat paket dadah
Oleh NOR SHAFAWATI YUP

15 November 2020, 8:58 pm
PORT DICKSON – Polis berjaya menahan dua lelaki serta merampas sejumlah empat paket dadah dipercayai jenis ganja dan syabu bernilai RM1,350 di Kilometer 20 Jalan Lukut Sepang di sini semalam.
Ketua Polis Daerah Port Dickson, Superintenden Aidi Sham Mohamed berkata, kedua-dua suspek lelaki masing-masing berusia 34 dan 28 tahun itu ditahan sepasukan anggota unit polis peronda (MPV) Ibu Pejabat Polis Daerah (IPD) Port Dickson selepas melihat sebuah kenderaan dalam keadaan mencurigakan kira-kira pukul 3.30 pagi.
“Anggota telah menahan sebuah kenderaan jenis Proton Wira yang dinaiki dua lelaki itu dan mengarahkan mereka untuk berhenti untuk melakukan pemeriksaan badan ke atas suspek dan juga pemeriksaan kenderaan.
“Hasil pemeriksaan polis telah berjaya merampas sejumlah dadah iaitu tiga paket plastik lutsinar berisi ketulan mampat disyaki ganja dengan anggaran berat 20.95 gram dan sepaket plastik lutsinar mengandungi serbuk kristal dadah jenis syabu seberat 2.5 gram,” katanya di sini semalam.
Menurut Aidi Sham, hasil pemeriksaan air kencing mendapati kedua-dua suspek positif dadah jenis tetrahydrocannibol (THC).
” Siasatan juga mendapati kedua-dua suspek tersebut turut mempunyai rekod lampau dan dipercayai merupakan pesalah jenayah selain penagih tegar berdasarkan rekod polis termasuk suspek 28 tahun dikehendaki polis mengikut Seksyen 15 (1)(a) Akta Dadah Berbahaya 1952,” katanya.

Beliau berkata, kes disiasat di bawah Seksyen 12 (2)/6 Akta Dadah Berbahaya 1952 dan suspek telah direman di Mahkamah Port Dickson sehingga tarikh 17 November depan. – K! ONLINE


Saya takkan berhenti jadi Diva AA – Azwan Ali
Oleh MOHD. HAIKAL ISA

15 November 2020, 6:31 pm
KALI terakhir pengacara sensasi, Azwan Ali mengendalikan program hiburan terbitan TV3 ialah sekitar satu sedekad lalu. Selepas sekian lama, tahun 2020 menyaksikan kemunculan semula Azwan sebagai pengacara di stesen televisyen tersebut menerusi program realiti, Lagu Cinta Kita musim kedua.
Ramai dalam kalangan peminat menyambut baik kemunculan pemilik nama lengkap Mohamed Azwan Ali itu.
Azwan, 54, tanpa segan mengakui teramat merindukan peminatnya.
Biarpun bertalu-talu perkataan kesat terletus dari bibirnya dalam sosial media, lelaki yang memiliki Ijazah Sarjana Muda Undang-Undang daripada Universiti Malaya itu menzahirkan sesuatu yang berlainan apabila muncul dalam televisyen.
“Sejujurnya, saya hanya tidur sejam sahaja sehari sebelum Lagu Cinta Kita bersiaran. Saya khuatir memikirkan bagaimana sambutan peminat.
“Konsep hidup saya mudah. Tak hidup dek dipuji tak mati dek keji. Peminat suka, saya pun suka dan itu memberi motivasi kepada saya untuk buat yang lebih baik pada masa akan datang,” katanya kepada Pose.
Azwan mengagumi bakat pengacaraan dua hos popular kini, Elly Mazlein.
Terus kritik

Bagaimanapun kata Azwan, sambutan dan pujian baik daripada peminat tidak bermakna dia akan berhenti daripada menjadi Diva AA yang mengkritik sesiapa sahaja apabila dirasakan perlu.
“Dalam media sosial, saya bukan mengkritik membuta tuli. Saya kritik sebab prihatin dengan industri dan persekitaran.
“Peminat terima atau tidak, terpulang kepada mereka. Mulut saya akan tetap seperti ini walau dikecam dan dihentam orang yang saya tidak kenali.
“Saya tetap lantang menegakkan apa yang orang tidak berani ketengahkan.
“Sama ada anda pemain seni atau datang dalam kalangan pemimpin sekalipun, anda buat silap dan perlukan kritikan, saya akan beri kritikan,” katanya.
Ditanya apa reaksinya apabila khalayak gembira dengan imej profesionalnya selaku pengacara dalam program realiti menggandingkan dirinya dengan Elly Mazlein, hanya satu pintanya daripada peminat.
Sumbangan
Dia mohon orang ramai tidak melupakan sumbangannya dalam dunia pengacaraan walaupun kini cukup sedar ramai khalayak membenci dirinya.
“Bertahun-tahun saya dihina dan maruah dipijak. Zaman saya sebagai pengacara sudah habis. Saya bukan gila glamor tetapi satu saya mohon, jangan lupakan sumbangan saya sebagai pengacara terutama program Juara Lagu.
“Saya tidak minta dihargai cuma jangan lupa saya merupakan perintis acara berprestij itu yang kini dikenali sebagai Anugerah Juara Lagu. Jangan lupa jasa saya kalau suatu hari nanti, saya sudah tiada lagi dalam dunia ini,” tegasnya berulang kali.
Mengulas lanjut, Azwan mempunyai alasan tersendiri berhubung persetujuan menerima tawaran TV3 mengacara program Lagu Cinta Kita. Selain bayaran yang lumayan, dia juga rindu beraksi dalam televisyen.
“Bukan sebab saya sudah tiada duit tetapi bayaran yang ditawarkan agak lumayan. Rugi kalau saya tolak tetapi pada masa sama, saya rindukan peminat yang banyak menyokong.
“Saya terima juga sebab Datuk Khairul Anwar Salleh turun padang berjumpa dengan saya. Jujur saya katakan, tiada latihan sangat pun program ini. Skrip pun banyak yang saya tambah-tambah. Saya pun sangat seronok bekerja dengan Elly Mazlein.
“Saya potong rambut untuk program ini atas kerelaan sendiri. Tiada arahan atau paksaan daripada mana-mana pihak,” katanya.
UJAR Azwan, dia tetap akan membidas netizen di sosial media walaupun semakin aktif atau sudah kembali dalam bidang pengacaraan.
Sebelum menutup perbualan, Azwan berkata, dia juga bersedia untuk kembali mengacarakan Anugerah Juara Lagu jika itu dimahukan ramai.
Ujarnya, jika TV3 sudi mengambilnya mengacarakan acara berprestij berkenaan, dia juga tidak akan keberatan.
“Kali terakhir saya mengacarakan program itu ketika masih dikenali sebagai Juara Lagu pada 1995. Sebenarnya rindu untuk beraksi acara yang begitu sinonim dengan saya.
“Kalau saya kembali mengacara, pasti AJL35 akan meletup. Biar saya ajar pengacara sekarang. Kalau mengacara tidak usah terpekik terlolong untuk meraih perhatian. Itu membingitkan,” katanya.


Guru ditahan kes salah guna kuasa
Oleh NORLIDA AKMAR IDROS

15 November 2020, 4:58 pm
ALOR SETAR – Suruhanjaya Pencegahan Rasuah Malaysia (SPRM) Kedah menahan seorang guru sebuah sekolah menengah di negeri ini kerana disyaki menyalahgunakan kuasa bagi pembekalan alat ganti automotif ke sekolah tersebut antara tahun 2008 hingga 2015.
Lelaki berusia 42 tahun itu ditahan di Pejabat SPRM Sungai Petani dekat sini kira-kira pukul 11.48 pagi ini.
Menurut sumber, suspek didakwa menggunakan kedudukannya sebagai guru sekolah itu dengan melantik adiknya bagi membekalkan peralatan alat ganti automotif bernilai RM26,706 ke sekolah tersebut.
Dia didakwa melakukan perbuatan itu pada tahun 2008 hingga 2015.
Pengarah SPRM Kedah, Datuk Shaharom Nizam Abd. Manap ketika dihubungi mengesahkan penahahan guru lelaki terbabit dan kes disiasat mengikut Seksyen 23 Akta SPRM 2009.
“Suspek dilepaskan dengan jaminan SPRM sebanyak RM10,000 dengan seorang penjamin selain perlu melapor diri di pejabat SPRM setiap bulan,” katanya. – K! ONLINE


Wanita maut, rakan cedera parah motosikal langgar lubang
Oleh MOHAMAD FAIZAL HASHIM

15 November 2020, 6:17 pm
JOHOR BAHRU – Seorang wanita maut, manakala rakan lelakinya cedera parah selepas motosikal dinaiki mereka terlanggar lubang yang berada di lorong tengah jalan di Kilometer 34 Lebuh Raya Pasir Gudang di sini petang semalam.
Ketua Polis Daerah Seri Alam, Superintendan Ismail Dollah berkata, mangsa berusia 27 tahun itu mengalami kecederaan di muka dan kepala disahkan meninggal dunia di tempat kejadian.
Katanya, hasil siasatan awal mendapati, kemalangan berlaku pukul 6.45 petang ketika mangsa dalam perjalanan pulang ke rumah dari arah Johor Bahru menghala ke Pasir Gudang.
“Setibanya di tempat kejadian, penunggang motosikal jenis Honda RS telah terlanggar lubang yang berada di lorong tengah jalan menyebabkan hilang kawalan dan kedua-dua mereka tercampak di atas jalan.
“Akibat kemalangan tersebut, lelaki berusia 31 tahun itu mengalami kecederaan pada bahagian lutut, bahu dan bahagian dada, manakala pembonceng motosikal yang mengalami kecederaan di muka dan kepala disahkan meninggal dunia,” katanya dalam satu kenyataan di sini hari ini.
Ismail berkata, mayat mangsa dibawa ke Hospital Sultan Ismail (HSI) di sini untuk dibedah siasat.

Katanya, ketika kemalangan itu juga, kedua-dua mangsa hampir dilanggar oleh sebuah kereta dari arah yang sama.
“Pemandu kereta jenis Proton Saga itu sempat mengelak daripada melanggar mangsa yang terbaring di atas jalan lalu terbabas melanggar pembahagi jalan. Pemandu kereta itu tidak mengalami sebarang kecederaan.
“Siasatan lanjut masih diteruskan di bawah Seksyen 41(1) Akta Pengangkutan Jalan 1987,” katanya. – K! ONLINE


Bekas pengawal peribadi  dakwa Michael Jackson mati pucuk
Oleh KOSMO!

15 November 2020, 5:40 pm
LOS ANGELES – Bekas pengawal peribadi bintang pop dunia, Michael Jackson (MJ) mendakwa majikannya ditinggalkan dua kekasih gelapnya kerana mati pucuk.
Matt Fiddes, yang mula bekerja dengan mendiang MJ bermula pada tahun 1998 memberitahu penyanyi itu ditinggalkan sebaik sahaja dia hilang keupayaan dalam hubungan seks akibat penyalahgunaan dadah dalam tempoh masa yang lama.
Guru pertahanan diri itu diupah oleh MJ sebagai pengawal peribadi dan setia menemani penyanyi itu sehingga dia meninggal dunia pada 2009.
Fiddes yang menyaksikan perkahwinan MJ bersama Lisa Marie Presley (1994) dan Debbie Rowe (1996) mendakwa kewujudan dua lagi teman wanita majikannya yang tidak didedahkan kepada peminat.
Semasa hayatnya, MJ terkenal sebagai seorang yang sering dikaitkan dengan ramai wanita termasuk penyanyi Whitney Houston, Brook Shields dan Tatum O’Neal.
Michael dikatakan mengalami simptom mati pucuk akibat penyalahgunaan dadah yang berlarutan. – AFP
Menurut Fiddes, dua teman wanita misteri itu memutuskan hubungan dengan MJ kerana lelaki itu hilang keupayaan dalam melakukan hubungan seks.

“MJ akhirnya mengalami sindrom mati pucuk selepas penyalahgunaan dadah selama bertahun-tahun,” kata Fiddes kepada akhbar The Sun dalam satu temubual pada 2012.
“Salah seorang teman wanitanya adalah pekerja di rumah agamnya dan seorang gadis muda misteri,” ujarnya.
Namun hubungan itu dikatakan gagal di penghujung hayatnya kerana MJ hilang kemampuan seksual.
Menurut Fiddes, ketagihan MJ pada dadah sangat serius dan kebiasaannya akan berselang-seli dengan alkohol.
Pengawal peribadi itu turut memberitahu MJ sengaja menimbulkan identiti tiada kecendurangan jantina atau ‘sexless’ kerana berasa ia akan menambahkan lagi elemen misteri di mata peminatnya. – Agensi


500 peniaga mohon permit kawasan bebas berniaga
Oleh OTHMAN YAHAYA

15 November 2020, 4:33 pm
SUNGAI PETANI – Lebih 500 peniaga tidak melepaskan peluang untuk mendapatkan borang permohonan bagi membuka gerai di kawasan bebas berniaga di daerah Kuala Muda yang dikeluarkan Majlis Perbandaran Sungai Petani Kedah (MPSPK) pada hari ini.
Borang tersebut yang diedarkan kepada peniaga di Dewan Kenangan MPSPK di sini bermula pukul 11 pagi ini habis dalam masa kurang sejam.
Setiausaha MPSPK, Sunita Abdul Aziz berkata, peniaga yang berjaya dalam permohonan tersebut akan diberikan permit perniagaan berkuat kuasa mulai hari ini hingga 15 Mei tahun hadapan.
Katanya, sebanyak tujuh lokasi ditetapkan dalam kawasan bebas berniaga tersebut iaitu di tapak bersebelahan Pasaraya Aneka, hadapan Maybank serta hadapan Stesen Teksi di Gurun.
“Empat lokasi lagi di Jalan Lama Sungai Tok Payang (berhadapan Kelab Golf Harvard), Jalan Lama Wisma Ria (Tapak Bazar Ramadan hadapan CIMB), Taman Ria Jaya (hadapan medan selera EUPE) dan Jalan Lama Padang Temusu (hadapan Isuzu/Pasar Raya TF Mart),” katanya di sini hari ini.
Menurut Sunita, peniaga hanya dibenarkan menjual makanan dan minuman serta barangan kering seperti kasut dan pakaian.

“Walau bagaimanapun mereka dilarang menjual makanan mentah, basah serta barangan yang menyalahi undang-undang serta perkhidmatan seperti urutan dan gunting rambut,” ujarnya.
Sementara itu, peniaga kasut terpakai dari Merbok dekat sini, Sakinah Kamaruddin, 32, berkata, dia gembira kerana kerajaan negeri prihatin dengan nasib peniaga kecil yang terjejas akibat pelaksanaan Perintah Kawalan Pergerakan Bersyarat (PKPB).
“Sebelum ini saya menjalankan perniagaan di Lembah Bujang, Merbok yang mana kebanyakan pelanggan datang dari kawasan sekitar sahaja.
“Pembukaan kawasan bebas berniaga di lokasi Taman Ria Jaya membuka peluang kepada saya untuk mencari rezeki lebih di tempat baharu yang menjadi lokasi tumpuan perniagaan di bandar ini,” katanya.
Peniaga pakaian, Mohd Shahrin Abu Bakar, 45, pula memilih lokasi di Jalan Lama Padang Temusu untuk meneruskan perniagaannya selepas Up Town Sungai Petani ditutup ekoran PKPB.
“Jika permohonan saya berjaya, dapatlah saya meneruskan perniagaan ini yang merupakan satu-satunya sumber pendapatan untuk menyara keluarga selama ini,” katanya.
Kosmo! pada Jumaat lalu melaporkan Kerajaan Negeri Kedah akan mewujudkan kawasan bebas berniaga kepada para peniaga dan penjaja statik yang menjalankan perniagaan secara kecil-kecilan di mana-mana lokasi sesuai di lima daerah di negeri itu.
Peniaga hanya dikenakan caj sebanyak RM10 sahaja sebulan. – K! ONLINE


568 ditahan ingkar PKPP
15 November 2020, 5:18 pm
PETALING JAYA – Seramai 568 individu ditahan semalam atas pelbagai kesalahan ingkar arahan Perintah Kawalan Pergerakan Pemulihan (PKPP).
Menteri Kanan (Keselamatan) Datuk Seri Ismail Sabri Yaakob berkata, daripada jumlah itu, 516 individu dikenakan kompaun dan 49 direman manakala tiga lagi dijamin.
Mengulas kesalahan dilakukan, katanya 160 membabitkan kesalahan gagal mematuhi arahan penjarakan fizikal, aktiviti di pusat hiburan (131), tidak memakai pelitup muka (116) dan gagal menyediakan peralatan merekod butiran pelanggan (56).
“Turut dikenakan tindakan 43 individu kerana kesalahan rentas negeri dan daerah Perintah Kawalan Pergerakan Bersyarat (PKPB) tanpa kebenaran dan 62 atas lain-lain kesalahan,” katanya dalam satu kenyataan hari ini.
Menurutnya lagi, seramai 42 pendatang asing tanpa izin ditahan dalam Ops Benteng dengan 250 sekatan jalan raya (SJR) dilaksanakan dalam operasi berkenaan membabitkan 56 dilakukan Polis Diraja Malaysia, 185 oleh Angkatan Tentera Malaysia (ATM) dan sembilan oleh Agensi Kawalan Sempadan Malaysia (AKSEM).
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi penguat kuasa akan terus mengetatkan kawalan sempadan terutama di lorong tikus,” ujarnya.

Mengulas mengenai kuarantin wajib, Ismail Sabri berkata, seramai 67,555 individu telah pulang ke tanah air bermula 24 Julai sehingga 14 November lalu melalui pintu masuk sempadan antarabangsa.
“Daripada jumlah itu, seramai 9,488 individu sedang menjalani kuarantin wajib manakala 388 individu di bawa ke hospital untuk rawatan,” katanya. – K! ONLINE


1,208 kes positif, dua kluster baharu
Oleh SITI A'ISYAH SUKAIMI

15 November 2020, 6:21 pm
PUTRAJAYA – Kes jangkitan Covid-19 hari ini melaporkan sebanyak 1,208 kes baharu termasuk daripada dua kluster baharu menjadikan jumlah kes positif sebanyak 47,417 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,202 kes adalah penularan tempatan manakala enam kes import.
“Lembah Klang mencatatkan 661 kes atau 54.7 peratus kes positif pada hari ini.
“Daripada jumlah ini, sebanyak 594 kes adalah daripada kluster-kluster sedia ada dengan kluster yang melaporkan kes tertinggi adalah Kluster Tapak Bina Damanlela di Kuala Lumpur iaitu sebanyak 460 kes,” katanya dalam satu kenyataan di sini hari ini.
Noor Hisham berkata, tiga lagi kematian berkaitan Covid-19 dilaporkan di Sabah menjadikan jumlah keseluruhan kes kematian sebanyak 309.
Pada masa sama, beliau berkata, sebanyak 1,013 kes pulih dilaporkan menjadikan jumlah keseluruhan kes pulih adalah 34,785 setakat hari ini. -K! ONLINE


Bapa, anak cedera dibelasah lapan lelaki
Oleh IVAN AMIRUL

15 November 2020, 6:39 pm
KOTA KINABALU – Seorang lelaki bersama anaknya cedera ekoran dipukul sekumpulan lapan lelaki dalam kejadian di perkarangan bangunan Sabah Fish Marketing (SAFMA) kelmarin.
Dalam kejadian jam 11 pagi itu, dua beranak berusia 22 dan 41 tahun yang bekerja sebagai pengawal keselamatan di SAFMA awalnya menegur seorang lelaki yang juga salah seorang rakan kumpulan terbabit disebabkan cuba membawa bakul plastik dipercayai berisi ikan segar sehingga terjadi pergaduhan.
Ketua Polis Daerah Kota Kinabalu, Asisten Komisioner Habibi Majinji berkata, namun
kejadian itu dapat diselesaikan secara baik.
“Bagaimanapun, sekitar pukul 3 petang hari sama, datang sekumpulan lapan lelaki dalam keadaan marah bertindak menyerang mangsa dua beranak itu.
“Kedua-duanya kemudiannya cuba melarikan diri tetapi dikejar oleh suspek lalu bertindak memukul mangsa menggunakan objek seperti pisau, buku lima, rantai besi dan tali pinggang,” katanya ketika dihubungi Kosmo! di sini hari ini.
Habibi berkata, akibat pergaduhan itu, lelaki berusia 41 tahun terbabit pengsan manakala anak lelakinya mengalami kecederaan.

Semua mangsa kemudiannya dibawa ke Hospital Queen Elizabeth II (HQE II) oleh majikannya untuk rawatan lanjut.
Mangsa cedera di kepala, bengkak di tangan dan luka serta hidung berdarah manakala anaknya bengkak dan luka di kepala.
“Beberapa suspek disyaki terbabit dalam kejadian itu ditahan dan siasatan lanjut masih diteruskan bagi mengesan beberapa lagi individu disyaki terbabit dalam kejadian itu.
“Orang awam yang mempunyai maklumat mengenai kejadian itu diminta menyalurkannya kepada pihak polis untuk tindakan lanjut,” katanya.
Kes disiasat mengikut Seksyen 148 Kanun Keseksaan kerana merusuh. – K! ONLINE


King Sing mohon maaf
Oleh EDDY AQMAL MOHAMED HAMIDI

15 November 2020, 5:02 pm
PETALING JAYA – Ahli Parlimen Bintulu, Datuk Seri Tiong King Sing memohon maaf susulan kejadian kekecohan di Dewan Rakyat berpunca daripada kenyataannya yang mendakwa Ketua Pengarah Kesihatan, Tan Sri Dr Noor Hisham Abdullah takut mati.
King Sing menerusi satu kenyataan hari ini berkata, permohonan maaf itu dibuat bagi memastikan perjalanan sidang Dewan Rakyat yang lancar dan kepentingan serta keharmonian negara.
“Bagi memastikan perjalanan sidang Dewan Rakyat yang lancar dan demi kepentingan serta keharmonian negara, saya membuat permohonan maaf sekiranya ada keterlanjuran kata saya ketika perbahasan Belanjawan 2021.
“Langsung tidak terdetik untuk saya menafikan amalan mulia semua barisan doktor, jururawat, petugas barisan hadapan termasuk Ketua Pengarah Kesihatan,” ujar kenyataan itu.
Tambah King Sing, beliau hanya berniat untuk membahaskan soal Covid-19 yang membimbangkan rakyat supaya dapat dilaksanakan dengan lebih berkesan.
“Saya tidak mahu kerana saya, seluruh urusan Dewan Rakyat yang mulia ini terganggu,” katanya.

Terdahulu, episod kekecohan tersebut bermula apabila King Sing sewaktu perbahasan Rang Undang-Undang Perbekalan 2021 Belanjawan 2021, pada 11 November lalu mendakwa Noor Hisham takut mati.
“Pergi turun tengok dan berbincang untuk menguruskan frontliners, doktor dan jururawat. Jangan hantar sahaja. Frontliners tidak takut mati tapi DG (Noor Hisham) takut mati.
Timbalan DG pun tak pergi apa sudah jadi. Hari-hari buat publisiti tapi dilihat lekuk masih belum dapat diturunkan,” katanya.
Susulan kenyataan tersebut, RSN Rayer (PH-Jelutong) yang kemudiannya mendesak King Sing menarik semula kenyataannya itu menyaksikan dia akhirnya diarah keluar dari dewan oleh Timbalan Yang Dipertua Dewan Rakyat, Datuk Seri Azalina Othman Said. – K! ONLINE


Ebit Lew ‘bela’ nasib penghuni Zoo Negara
15 November 2020, 6:12 pm
PETALING JAYA – Keprihatinan dan sikap pemurah hati pendakwah terkenal, Ebit Lew memang tidak boleh disangkal.
Terbaharu, Ebit menyediakan 200 kilogram (kg) daging lembu dan 500 kg buah serta sayur-sayuran untuk disumbangkan kepada penghuni Zoo Negara bagi memastikan kebajikan haiwan itu terbela.
Menerusi hantarannya di Facebook rasminya hari ini, Ebit memaklumkan beliau mendapat permintaan untuk menyelamatkan haiwan di Zoo Negara.
Katanya, permintaan itu dibuat sendiri oleh pengurusan Zoo Negara susulan tidak mampu menampung kos perbelanjaan dan penyelenggaraan mereka yang berjumlah RM1 juta setiap bulan akibat Covid-19.
“Mereka (Zoo Negara) menampung kos dengan hasil jualan tiket, namun sejak Perintah Kawalan Pergerakan  (PKP) sumber pendapatan kian susut.
“Sayu hati saya bila dapat tahu perkara itu tengah hari tadi dan bagi mengatasi masalah itu saya menyumbangkan 200kg daging lembu dan 500kg buah dan sayur-sayuran untuk menampung keperluan di sana,” katanya.

Pada masa sama, Ebit turut mengalu-alukan orang ramai untuk menyampaikan sumbangan dalam bentuk wang mahupun makanan kepada pihak Zoo Negara.
“Rupanya Zoo Negara dikendalikan oleh badan bukan kerajaan (NGO) sahaja, sesiapa ingin membantu boleh terus hubungi mereka,” ujarnya. – K! ONLINE


Mohd. Fared wakil negara sebagai Ketua Urusetia Muay Thai
Oleh ZULHANIFA SIDEK

15 November 2020, 2:41 pm
KOTA BHARU – Presiden Persekutuan Muay Thai Profesional Malaysia, Datuk Seri Dr. Mohd. Fared Abdul Ghani menerima dua pengiktirafan tertinggi daripada Persatuan Muaythai Profesional Thailand semalam.
Pengiktirafan itu merupakan pelantikan beliau sebagai Ketua Urusetia Muaythai Thailand- Malaysia 4 Zon yang melibatkan 76 wilayah di Thailand.
Selain itu, beliau dilantik sebagai Timbalan Presiden Persatuan Muay Thai Wanita Profesional 14 Wilayah di negara berkenaan.
Menurut Mohd. Fared, pelantikan itu merupakan penghargaan besar baginya selepas menjadi aktivis Muay Thai di negara ini.
Katanya, beliau yang juga rakyat Malaysia pertama menjadi penganjur yang sering menganjurkan pertandingan besar di Thailand.
“Bagi peninju dari negara ini atau luar negara ingin menyertai pertandingan di Thailand perlu mendapat kelulusan oleh pihak kami. Ia juga termasuk peninju Thailand yang ingin bertanding di Malaysia.

“Saya akan membuka sebuah pejabat urusan yang akan berpangkalan di Narathiwat untuk menguruskan pertandingan Muay Thai wanita di Patani ,Yala , Songkhla, Betong , Danok, Pathalong , Terang dan Chenok,” katanya ketika ditemui Kosmo! di sini hari ini.
Mohd. Fared mendapat pengiktirafan berupa surat dan sijil perlantikan tersebut melalui e-mel daripada Presiden Persatuan Muay Thai Profesional Thailand, Faiz Baiduri semalam.
Sementara itu, Mohd. Fared berkata, disebabkan minat yang mendalam terhadap sukan Muay Thai, beliau telah menubuhkan Kelab M-150 pada tahun 2005 yang telah difrancaiskan dari sebuah kelab sukan itu di Thailand.
Ujarnya, dia pernah menganjurkan dua perlawanan besar Muay Thai di Hatyai, Thailand pernah mempelawa beliau menjadi penganjur tetap di negara berkenaan.
“Saya berharap sukan Muay Thai menjadi salah satu sukan teras di negara ini kerana jaguh tempatan kini sudah mampu bersaing dengan juara-juara dari Thailand dan antarabangsa,” ujarnya. – K! ONLINE


Sindiket penipuan SMS: Enam kena sambung reman
Oleh NOR IDAYU BOSRO

15 November 2020, 3:34 pm
PUTRAJAYA – Enam individu yang ditahan reman sejak 11 dan 13 November lalu kerana disyaki terlibat dalam kes rasuah sindiket penipuan khidmat pesanan ringkas (SMS) disambung reman bagi membantu siasatan Suruhanjaya Pencegahan Rasuah Malaysia (SPRM).
Perintah sambung reman tersebut dikeluarkan oleh Majistret Nur Aisyah Mohd. Yusof di Mahkamah Majistret Putrajaya hari ini.
Antara enam individu tersebut, seramai empat individu disambung reman selama dua hari manakala dua lagi termasuk seorang wanita disambung reman sehari.
Menurut sumber, kesemua individu yang disambung reman berusia antara 39 hingga 49 tahun itu merupakan pengarah syarikat, pekerja syarikat swasta dan pegawai syarikat telekomunikasi.
Mereka dipercayai memberi dan menerima wang rasuah untuk tujuan mendapatkan maklumat data peribadi pelanggan yang menggunakan pelan prabayar.
Sementara itu, seorang individu yang ditahan reman sebelum ini dibebaskan dengan jaminan sebanyak RM3,000 dengan seorang penjamin.

Difahamkan, dia perlu melapor diri di pejabat SPRM setiap bulan sehingga kes selesai.
Kes disiasat mengikut Seksyen 16 Akta SPRM 2009.
Kosmo! sebelum ini melaporkan, SPRM menahan reman seramai 12 individu secara berasingan dalam tempoh empat hari lepas bagi membantu siasatan kes terbabit. -K! ONLINE


Peniaga santan Pasar Borong Wakaf Bata, Machang positif Covid-19
Oleh ROSLIZA MOHAMED

15 November 2020, 3:51 pm
MACHANG – Jabatan Kesihatan Negeri Kelantan menggesa orang ramai yang pernah berurusan jual beli santan segar di sebuah premis di Pasar Borong Wakaf Bata di sini supaya menghubungi Bilik Gerakan Covid-19 Pejabat Kesihatan Daerah Machang dengan segera.
Pengarah Kesihatan Kelantan Datuk Dr. Zaini Hussin berkata, ini kerana peniaga santan di premis bernombor 2021, Pasar Borong Wakaf Bata di sini dikesan dijangkiti wabak Covid-19.
“Kita menggesa orang ramai yang pernah berurusan di premis tersebut bermula dari 31 Oktober hingga 12 November lalu supaya menghubungi Bilik Gerakan Covid-19 Pejabat Kesihatan Daerah Machang dengan segera.
“Orang ramai boleh menghubungi talian 09-975 3653 dari pukul 8 pagi hingga 5 petang,” katanya dalam satu kenyataan hari ini.
Menurut Zaini, langkah itu diambil bagi menyekat penularan wabak Covid -19 dalam kalangan orang ramai di kawasan tersebut. – K! ONLINE


9,423 individu hilang kerja di Selangor
Oleh MOHAMAD NAUFAL MOHAMAD IDRIS

15 November 2020, 3:54 pm
KUALA SELANGOR – Jabatan Tenaga Kerja (JTK) Selangor merekodkan 9,423 individu hilang pekerjaan di negeri ini sepanjang tempoh Januari sehingga September lalu.
Pengerusi Jawatankuasa Tetap Pembangunan Generasi Belia dan Sukan, Mohd. Khairuddin Othman berkata, jumlah tersebut merangkumi lima peratus tenaga pekerja di seluruh Selangor.
“Justeru, kita menyasarkan untuk menurunkan kadar pengangguran sebanyak 0.5 peratus daripada 9,423 individu yang kehilangan kerja ini.
“Dua program iaitu Jelajah Selangor Bekerja 2020 dan Insentif Roda Darul (RiDE) diharap dapat membantu mereka mendapatkan pekerjaan dan pendapatan,” katanya ketika ditemui dalam program Jelajah Selangor Bekerja 2020 di Stadium Tertutup Kuala Selangor, di sini, hari ini.
Mengulas mengenai Jelajah Selangor Bekerja 2020, Mohd. Khairuddin menegaskan seramai 9,969 individu telah memohon pekerjaan sehingga 15 September lalu.
Kata beliau, sebanyak 20 syarikat daripada pelbagai sektor termasuk sektor logistik, peruncitan, perkhidmatan dan lain-lain yang terlibat dalam jelajah ini.

“Jelajah ini akan diadakan di tiga daerah lagi di Gombak, Petaling dan Hulu Langat, bermula hari ini sehingga 29 November.
“Walaupun pandemik Covid-19 masih belum reda, kerajaan Selangor akan terus menganjurkan Jelajah Selangor Bekerja 2020 untuk membantu rakyat,” ujarnya.
Sementara itu, salah seorang peserta program, Siti Nur Syafiqah Husin, 25, memberitahu, telah memohon pekerjaan daripada lima buah syarikat yang terlibat program itu.
‘Saya berharap ada rezeki selepas enam bulan menganggur setelah berhenti kerja daripada sebuah syarikat logistik,” katanya. – K! ONLINE